**JEGYZŐKÖNYV**

Készült Nagykanizsa Megyei Jogú Város Közgyűlése **2025. szeptember 17-én (szerda) 14.00 órakor** tartott **soros nyílt** üléséről.

**Az ülés helye:** Vasemberház Díszterem

 Nagykanizsa, Erzsébet tér 1-2.

**Jelen vannak:** Horváth Jácint polgármester, Dr. Fodor Csaba alpolgármester, Balogh László, Bedő György, Berta Krisztián, Bizzer András, Bodó László, Dénes Sándor, Gábris Jácint, Gondi Zoltán, Horváth Kristóf László, Dr. Károlyi Attila, Radics Bálint, Dr. Schauta Marcell, Szabó Szilárd képviselők

**Tanácskozási joggal megjelentek:** Dr. Tóth-Bagó Mónika alpolgármester, Dr. Gyergyák Krisztina jegyző, Dr. Termecz Marianna aljegyző, Dr. Nemesné Dr. Nagy Gabriella osztályvezető, Kunics György osztályvezető, Tárnok Ferenc osztályvezető, Dr. Farkas Roland csoportvezető, vezető jogtanácsos, Tóth Sándor városi főépítész, csoportvezető, Jónásné Szőke Krisztina csoportvezető, Petrényi Anett csoportvezető, Gyuranecz Noémi csoportvezető, Bagarus Ágnes csoportvezető, Nyeste Péter ügyvezető, Szabó István vezérigazgató, Tar Mihály ügyvezető, Kámán László vezérigazgató, Kendli Richárd elnök-vezérigazgató, Stimeczné Dr. György Bernadette intézményvezető, Kiss Ferenc Mi Hazánk Mozgalom elnöke, Wolf József informatikus

**Horváth Jácint:** Tisztelt közgyűlés, tisztelt képviselőtársak, tisztelt vendégek, tisztelt kollégák. Nagyon nagy tisztelettel és szeretettel köszöntöm Önöket, a nyári szünet utáni első soros közgyűlésünkön. Megállapítom, hogy a közgyűlés határozatképes. Kérem, hogy Gondi Zoltán képviselőtársam, Szabó Szilárd kapcsolják be gépeiket. Köszönöm szépen. A mai közgyűlés előtt, illetve elején rendhagyóan, nyilvánvalóan, hiszen sajnálatos módon júniusban elhunyt Hokker Tibor képviselőtársunk helyére a Mi Hazánk a listájáról Horváth Kristóf képviselő urat delegálta, akit a választási bizottság jóvá is hagyott, így nyár közepe óta ő már hivatalosan képviselőtársunk, de a képviselői esküt még nem tette le, úgyhogy erre ma sort kerítenénk itt a közgyűlés első perceiben. Úgyhogy ezzel kezdenénk a mai közgyűlést. Megkérem képviselőtársainkat, álljunk fel az eskütétel, kérem szépen képviselőtársamat, hogy mondja utánam az eskü szövegét.

**Horváth Kristóf László képviselő leteszi az esküt és aláírja az eskütételi okmányt.**

**Horváth Jácint:** Ezennel akkor megkezdjük a mai ülést. Azt megállapítottam, hogy a képviselő testületünk határozatképes, minden tag jelen van. A napirendi pontokról kell szavaznunk első körben. Az előzetesen kiküldött napirendi ponthoz két darab módosításunk van. Mind a kettő a honlapon a meghívóban nem szereplő alábbi előterjesztés napirendre vételét javaslom. Zárt ülésen *Javaslat a KANIZSA MÉDIAHÁZ Nonprofit Kft.-vel kapcsolatos döntések meghozatalára.* Bizalmas anyag. Illetve a 16-os napirendi ponthoz, a *Polgármesteri tájékoztatóhoz* szeptember 17-én, ma került egy nagyon rövid kiegészítés feltöltésre, úgyhogy ez a második módosításom van a napirendi ponthoz. Kérdezem, hogy van-e egyéb kérdés, hozzászólás a napirendi pontokhoz? Nem látok jelentkezést, úgyhogy szavazásra bocsátom a napirendi pontokat. Kérem szavazzunk róla.

A közgyűlés 15 igen (egyhangú) szavazattal a javaslatot elfogadja és a következő határozatot hozza:

**127/2025.(IX.17.) számú határozat**

Nagykanizsa Megyei Jogú Város Közgyűlése a 2025. szeptember 17-i soros ülésén a következő napirendi pontokat tárgyalja:

Nyílt ülés:

1. Javaslat Nagykanizsa Megyei Jogú Város Önkormányzata 2025. évi költségvetéséről szóló 9/2025. (II.26.) önkormányzati rendelet módosítására (írásban)

Előterjesztő: Horváth Jácint polgármester

1. Javaslat a víziközműre történő utólagos csatlakozás műszaki és pénzügyi feltételeiről, valamint az utólagos csatlakozásért fizetendő hozzájárulás mértékéről szóló 16/2025. (V.26.) önkormányzati rendelet módosítására (írásban)

Előterjesztő: Horváth Jácint polgármester

Meghívott: Kendli Richárd elnök-vezérigazgató

1. Javaslat a zártkerti ingatlanok művelési ágának művelés alól kivett területként történő bejegyzésére irányuló kérelemmel érintett településrészek meghatározásáról szóló önkormányzati rendelet megalkotására (írásban)

Előterjesztő: Horváth Jácint polgármester

1. Javaslat önkormányzati bizottságokba tag választására (írásban)

Előterjesztő: Horváth Jácint polgármester

1. Javaslat a fogászati ügyeletben részt vevő települések hozzájárulási díjának, valamint a fogászati ügyeletben dolgozók díjának emelésére (írásban)

Előterjesztő: Horváth Jácint polgármester

Meghívott: Stimeczné dr. György Bernadette intézményvezető

1. Javaslat kegyeleti közszolgáltatási szerződés megkötésére (írásban)

Előterjesztő: Horváth Jácint polgármester

Meghívott: Szabó István vezérigazgató

1. Javaslat a 3472/25 hrsz-ú, 8800 Nagykanizsa, Tripammer u. 1. sz. alatti telephely hasznosításával kapcsolatos döntések meghozatalára (írásban)

Előterjesztő: Horváth Jácint polgármester

Meghívott: Szabó István vezérigazgató

1. Javaslat a közvilágítási hálózat üzemeltetésével kapcsolatos döntések meghozatalára (írásban)

Előterjesztő: Horváth Jácint polgármester

Meghívott: Szabó István vezérigazgató

1. Javaslat Nagykanizsa Megyei Jogú Város Önkormányzatának 2026-2035. időszakra szóló víziközmű fejlesztésre vonatkozó Gördülő Fejlesztési Tervének elfogadására (írásban)

Előterjesztő: Horváth Jácint polgármester

Meghívott: Kendli Richárd elnök-vezérigazgató

1. Javaslat a településrendezési-terv általános egyeztetési eljárással történő módosításával kapcsolatos döntések meghozatalára (írásban)

Előterjesztő: Horváth Jácint polgármester

1. Javaslat a Nagykanizsai Kajak-Kenu Alapítvánnyal kötendő együttműködési megállapodás jóváhagyására (írásban)

Előterjesztő: Horváth Jácint polgármester

1. Javaslat a 2026. évi Város Napja megrendezésére (írásban)

Előterjesztő: Horváth Jácint polgármester

1. Beszámoló a Nagykanizsa és Térsége Óvodafenntartó Társulása 2024. évi feladatellátásáról, a Társulás működéséről, a Társulási Tanács munkájáról, a közösen fenntartott intézmény tevékenységéről (írásban)

Előterjesztő: Horváth Jácint polgármester

Meghívott: dr. Némethné Kovács Edit igazgató

1. Javaslat a Pannon Egyetemmel kötendő együttműködési megállapodás megkötésére Nyugdíjas Egyetem létrehozása céljából (írásban)

Előterjesztő: Horváth Jácint polgármester

1. Javaslat a TOP\_PLUSZ projektekhez kapcsolódó projektmenedzsment szerződések aláírására (írásban)

Előterjesztő: Horváth Jácint polgármester

Meghívott: Nyeste Péter ügyvezető

1. Polgármesteri tájékoztató (írásban)

Előterjesztő: Horváth Jácint polgármester

1. Interpellációk, kérdések

Zárt ülés:

1. Javaslat a KANIZSA MÉDIAHÁZ Nonprofit Kft.-vel kapcsolatos döntések meghozatalára (írásban)

Előterjesztő: Horváth Jácint polgármester

Meghívott: Tar Mihály ügyvezető

1. **Javaslat Nagykanizsa Megyei Jogú Város Önkormányzata 2025. évi költségvetéséről szóló 9/2025. (II.26.) önkormányzati rendelet módosítására (írásban)**

**Előterjesztő: Horváth Jácint polgármester**

**Horváth Jácint:** A költségvetési módosító javaslatot kiküldtük Önök számára. Legtöbb esetben technikai jellegű módosításokat tartalmaz, hiszen év vége felé vagyunk, túl sok mozgástér már nincs a költségvetésben. Az eddigi döntéseink átvezetése van benne, de ha bármi kérdés, észrevétel van, akkor szívesen várunk képviselőtársaimtól. Amennyiben nincs, akkor szavazásra bocsátom. A költségvetés módosítását szavazással, egy szavazással meg tudjuk oldani, úgyhogy egyben kérem szavazzunk róla.

A közgyűlés 8 igen és 7 tartózkodással a javaslatot elfogadja és a következő rendeletet alkotja:

**25/2025.(IX.18.) számú rendelet**

Nagykanizsa Megyei Jogú Város Közgyűlése megalkotja 25/2025. (IX.18.) önkormányzati rendeletét Nagykanizsa Megyei Jogú Város Önkormányzata 2025. évi költségvetéséről szóló 9/2025. (II.26.) önkormányzati rendeletének módosításáról.

(A rendelet a jegyzőkönyvhöz mellékelve.)

1. **Javaslat a víziközműre történő utólagos csatlakozás műszaki és pénzügyi feltételeiről, valamint az utólagos csatlakozásért fizetendő hozzájárulás mértékéről szóló 16/2025. (V.26.) önkormányzati rendelet módosítására (írásban)**

**Előterjesztő: Horváth Jácint polgármester**

**Meghívott: Kendli Richárd elnök-vezérigazgató**

**Horváth Jácint:** Ezt a rendeletet ugye májusban fogadtuk el. Két technikai jellegű módosítást tartalmaz a jelen előterjesztés, amelyek pontosítják, illetve helyre raknak egy-egy olyan dolgot, ami esetleg kérdéses lehetett. Itt ugye a polgármesteri hatáskörről van szó, illetve van, akire nem kell, hogy kiterjedjen a rendelet hatálya, mert nem releváns számukra, ez a kettő módosítás. Kérdezem, van e kérdés, észrevétel, hozzászólás ezzel kapcsolatban? Nincs, nem látok jelentkezést. Akkor szavazásra bocsátom a rendelet módosítást. Kérem szavazzunk, mindjárt kapunk zenét is. Köszönöm szépen.

A közgyűlés 11 igen és 4 tartózkodással a javaslatot elfogadja és a következő rendeletet alkotja:

**26/2025.(IX.18.) számú rendelet**

Nagykanizsa Megyei Jogú Város Közgyűlése megalkotja a 26/2025. (IX.18.) önkormányzati rendeletét a víziközműre történő utólagos csatlakozás műszaki és pénzügyi feltételeiről, valamint az utólagos csatlakozásért fizetendő hozzájárulás mértékéről szóló 16/2025. (V.26.) önkormányzati rendelet módosításáról.

(A rendelet a jegyzőkönyvhöz mellékelve.)

1. **Javaslat a zártkerti ingatlanok művelési ágának művelés alól kivett területként történő bejegyzésére irányuló kérelemmel érintett településrészek meghatározásáról szóló önkormányzati rendelet megalkotására (írásban)**

**Előterjesztő: Horváth Jácint polgármester**

**Horváth Jácint:** Új rendeletet alkotunk. Jelen pillanatban ugye lehetősége lett az önkormányzatoknak arra, hogy kijelöljék azokat a területeket, ahol erre lehetőség van, hogy művelési ágból kivett területre átjelentsék az ingatlanaikat az ingatlantulajdonosok. Egyszerűsítve ugye eddig is volt lehetőség, de most ez jelentősen egyszerűbbé válik. Korábban egyszer már volt ilyen. Ehhez az önkormányzatnak rendeletet kell alkotnia. Mi azt gondoltuk, hogy úgy fogunk rendeletet alkotni, hogy megvárjuk a végrehajtási szabályokat, amik az ugye nem jelentek meg, nem jelentek meg a mai napig sem, ennek ellenére úgy döntöttünk, hogy előterjesztjük ezt a rendeletmódosítást. Viszonylag egyszerű rendeletről van szó, amint látják mindössze három bekezdése van összesen. A nyilvánvalóan még nem válik lehetővé, ameddig nincsenek végrehajtási szabályok, addig úgysem tudják megtenni ezt a lakosok. Tehát még itt várunk a kormányra továbbra is, hogy a végrehajtási szabályok megalkotásra kerüljenek. Ezért a hatályba léptetést csak november elsején tesszük meg. Aztán majd, ha addig se lesz, akkor eltoljuk később. De az a lényeg, hogy rajtunk ne múljon a dolog. Tehát a mi célunk az volt, hogy az önkormányzaton ne múljon az, hogy mikor lehet ezt megkezdeni. Amint lesznek végrehajtási szabályok, utána fogjuk ezt hatályba léptetni. De ha közben megalkotják a végrehajtási szabályokat a két közgyűlés között, akkor rögtön meg fog történni a hatályba léptetés, és akkor onnantól, vagy hát november 1-től hatályba lép ez automatikusan és akkor onnantól megtehetik a lakosok is, úgyhogy tényleg ránk ez ügyben nem kell várni most már én remélem, hogy ez sok könnyebbséget jelent a helyiek számára. Érezzük, hogy nagy az érdeklődés, szeretnénk nyilván lépni ebben mi is. Van-e kérdés, észrevétel, hozzászólás képviselőtársak részéről? Amennyiben nincs, akkor a rendelet megalkotásáról szavazunk.

A közgyűlés 15 igen (egyhangú) szavazattal a javaslatot elfogadja és a következő rendeletet alkotja:

**27/2025.(IX.18.) számú rendelet**

Nagykanizsa Megyei Jogú Város Közgyűlése megalkotja a 27/2025. (IX.18.) önkormányzati rendeletét a zártkerti ingatlanok művelési ágának művelés alól kivett területként történő bejegyzésére irányuló kérelemmel érintett településrészek meghatározásáról.

(A rendelet a jegyzőkönyvhöz mellékelve.)

1. **Javaslat önkormányzati bizottságokba tag választására (írásban)**

**Előterjesztő: Horváth Jácint polgármester**

**Horváth Jácint:** Itt ugye szintén Hokker Tibor elhunyta után két bizottsági hely, ahol ő bizottsági tag volt, megüresedett. Ezen két helyre mintegy folytatólagossággal Horváth Kristófot javasoljuk, hogy az ezen bizottságoknak tagja legyen. Van-e kérdés, észrevétel ezzel kapcsolatban? Amennyiben nincs, akkor szavazhatunk a negyedik napirendi pont kapcsán a bizottsági kinevezésről.

A közgyűlés 15 igen (egyhangú) szavazattal a javaslatot elfogadja és a következő határozatot hozza:

**128/2025.(IX.17.) számú határozat**

Nagykanizsa Megyei Jogú Város Közgyűlése 2025. szeptember 18. napjától az Oktatási, Kulturális, Ifjúsági és Sport Bizottság, valamint a Város- és Gazdaságfejlesztési Bizottság képviselő tagjának Horváth Kristóf László önkormányzati képviselőt megválasztja.

1. **Javaslat a fogászati ügyeletben részt vevő települések hozzájárulási díjának, valamint a fogászati ügyeletben dolgozók díjának emelésére (írásban)**

**Előterjesztő: Horváth Jácint polgármester**

**Meghívott: Stimeczné dr. György Bernadette intézményvezető**

**Horváth Jácint:** Itt a fogorvosok szerintem jogosan fordultak felénk azzal kapcsolatban, hogy szeretnének, szeretnék azt, hogyha rendeznénk az ügyeleti díjaikat, és a fogorvosoknál 6000 forintról 10.000-re, asszisztenseknél 3000 Ft-ról 4500 Ft-ra emelnénk az ügyeleti díjat óránként. Nyilvánvalóan nehéz dolog biztosítani már ma is magát az ellátást és az ügyeletet is. Ahhoz, hogy ez gördülékenyen és egyáltalán működjön, ehhez kell a szükséges, a díjak rendezése. Emellett nyilvánvalóan emelkednek a költségek, tehát a partner településeinkről az eddigi 100 Ft-ról 200 Ft-ra emelnénk a hozzájárulás mértékét. Szerintem ez még méltányos bőségesen, ha megnézzük a fizetendő díjakat egy-egy település esetében. Van e kérdés. Balogh Lászlót látom hozzászólásnak. Öné a szó Polgármester úr.

**Balogh László:** Tisztelt polgármester úr, tisztelt közgyűlés. Tisztelettel kérdezem, hogy a vidéki településekkel volt e valamiféle egyeztetés? Jó, hát látszólag a 100 Ft-ról 200 Ft-ra emelkedés per fő az nem olyan sok, de azért kisebb települések esetén azért ez lényeges tétel lehet, és hát azért itt áttekintve az előterjesztést, természetesen egyetértek jó részével, mert magukért beszélnek a számok. Van is egy ilyen pénzügyi elszámolás, amiben kijön az, hogy a 75 települést érintően, ha 100 Ft/ főt kérünk továbbra is, akkor is rendjén való módon kezelhető ez a helyzet, igaz újabb gépműszercserékre vonatkozóan, hát pluszforrás kellene, és ez a pluszforrás ez lenne ez a 100-ról 200-ra való emelkedés. Világos, 75 településsel nem könnyű egyeztetni, közte még Letenye község és Zalakaros község is szerepel, már város, ez csak apróság, ezzel fitogtattam, hogy elolvastam, de komolyan visszatérve a dologra. Tehát tisztelettel kérdezem, hogy volt-e valamiféle egyeztetés a kistelepülésekkel, mert hát végül is azt hiszem, hogy az úgy lenne rendjén. Köszönöm.

**Horváth Jácint:** Rendjén, így lenne. Valójában nagyon sok témában, nemcsak ebben, de úgy látszik, hogy nem szívesen egyeztetnek velünk, más témában sem, például a versenyképes járásokba se kívántak Nagykanizsával egyeztetni, sem pedig a Bajza utcai ingatlannal kapcsolatban nem kívántak egyeztetni. Mi úgy gondoljuk, hogy alapvetően ezek a díjak, itt 30.000, van, akinek 5000 Ft-ról 10.000 Ft-ra emelkedik a hozzájárulás, tehát tényleg az 40.000-ről 80-ra tehát egy település életébe ez szerintem nem súlyos költség, mi pedig biztosítjuk az összes infrastruktúrát ugye e mellé a rendszer mellé, plusz még a fogorvosokat, mindent, tehát én azt gondolom, hogy teljesen méltányos ez a díj továbbra is. Nem volt egyeztetés egyébként a településekkel. Egyéb kérdés? Nincs. Akkor szavazzunk az előterjesztésről.

A közgyűlés 10 igen és 5 tartózkodással a javaslatot elfogadja és a következő határozatot hozza:

**129/2025.(IX.17.) számú határozat**

Nagykanizsa Megyei Jogú Város Közgyűlése

1. a fogászati ügyeletet jelenleg igénybe vevő települések lakosai részére 2026. január 1. napjától a szolgálat igénybevételét 200 Ft/fő/év hozzájárulás megfizetése mellett biztosítja.

2. 2026. január 1. napjától az Egészségügyi Alapellátási Intézmény által működtetett fogászati ügyeletben részt vevő fogorvosok ügyeleti díját 10 000 Ft/óra, az asszisztensek ügyeleti díját 4 500 Ft/óra összegben állapítja meg.

3. felhatalmazza a polgármestert az érintett önkormányzatokkal kapcsolatban a fogászati ügyeleti tevékenység ellátására vonatkozó szerződések megkötéséhez szükséges intézkedések megtételére és jelen előterjesztés 2. mellékletét képező fogászati ügyeleti tevékenység ellátásáról szóló megállapodás aláírására.

**Határidő:** **2025. december 10. (szerződés megkötése)**

**Felelős:** **Horváth Jácint polgármester**

(Operatív felelős: Stimeczné dr. György Bernadette intézményvezető)

1. **Javaslat kegyeleti közszolgáltatási szerződés megkötésére (írásban)**

**Előterjesztő: Horváth Jácint polgármester**

**Meghívott: Szabó István vezérigazgató**

**Horváth Jácint:** Lejárt a közszolgáltatási szerződésünk, ezért a VIA Kanizsával újra kötjük. Ezen napirendi pont keretében döntünk erről. Balogh László, Öné a szó.

**Balogh László:** Tisztelt polgármester úr, tisztelt közgyűlés. Természetesen támogatjuk a javaslatot, azt is felemlegetve, hogy temetőnk, különösen a Tripammer utcai afféle emlékkert, és ez jól van így. Az újabb kapu nyitása jó ötlet volt, és rendjén való dolog. A magzati emlékhely létesítését is üdvözöljük. De ha már itt van a VIA és ez a téma, hadd jelezzem ismét. Volt ez már többször szó, hogy jó lenne, ha erről, a közel emlékkert, Tripammer utcai köztemetőnkről valamiféle olyan térkép is lenne, ahol a híres neves kanizsai emberek sírjai valamilyen módon jelölve lenne, akár úgy, hogy iskolák, érdeklődők, lokálpatrióták ezeket a sírokat sétaszerűen végig is járják. Ez egy apróság, ezzel csak azt akarom jelezni, hogy fontos az emlékkert. Köszönöm.

**Horváth Jácint:** Köszönöm szépen. Abszolút egyetértek egyébként vele, sőt, digitálisan jó lenne, hogyha lehetne ezt, úgyhogy majd ez ügyben fogunk beszélgetni még a vezérigazgató úrral a jövőben, hogy hogyan lehetne ezt, meg egyáltalán digitális alapra helyezni az egész nyilvántartást, vagy hogy hol állunk ebben. Jó. Egyéb hozzászólás, kérdés? Nincs. Akkor szavazzunk az előterjesztésről.

A közgyűlés 15 igen (egyhangú) szavazattal a javaslatot elfogadja és a következő határozatot hozza:

**130/2025.(IX.17.) számú határozat**

Nagykanizsa Megyei Jogú Város Közgyűlése egyetért a Nagykanizsa Megyei Jogú Város Önkormányzata tulajdonában lévő működő és lezárt temetők VIA Kanizsa Nonprofit Zrt. részére történő üzemeltetésbe adásával 2025. április 1-től 2035. március 31-ig tartó időtartamra, és felhatalmazza a polgármestert a kegyeleti közszolgáltatási szerződés aláírására.

**Határidő:** **2025. szeptember 30.**

**Felelős: Horváth Jácint polgármester**

(Operatív felelős: Dr. Farkas Roland jogi csoportvezető,

vezető jogtanácsos

Szabó István vezérigazgató)

1. **Javaslat a 3472/25 hrsz-ú, 8800 Nagykanizsa, Tripammer u. 1. sz. alatti telephely hasznosításával kapcsolatos döntések meghozatalára (írásban)**

**Előterjesztő: Horváth Jácint polgármester**

**Meghívott: Szabó István vezérigazgató**

**Horváth Jácint:** Itt ugye a Netta által használt telephely kerül vissza a VIA-hoz, a Tripammer utca elején rögtön a híd után, amit ők már nem használnak. Van egy kérdés, észrevétel? Amennyiben nincs, akkor szavazhatunk a határozati javaslat szerint.

A közgyűlés 15 igen (egyhangú) szavazattal a javaslatot elfogadja és a következő határozatot hozza:

**131/2025.(IX.17.) számú határozat**

Nagykanizsa Megyei Jogú Város Közgyűlése

1. egyetért a nagykanizsai 3472/25 hrsz-ú, 8800 Nagykanizsa, Tripammer utca 1. sz. alatt található ingatlan – nemzeti vagyonról szóló 2011. évi CXCVI. törvény 11. § (13) bekezdése szerinti – ingyenes használatba adásával, közcélú adományként 2025.09.01. napjától határozatlan, de legfeljebb a közfeladatok ellátásának időtartamáig fennálló időtartamra a VIA Kanizsa Városüzemeltető Nonprofit Zrt. (8800 Nagykanizsa, Zrínyi u. 33.) részére – a Magyarország helyi önkormányzatairól szóló 2011. évi CLXXXIX. törvény (Mötv.) 13. § (1) bekezdésének 2., 5., 11., 12. és 14. sorszám alatt megjelölt önkormányzati feladatok, valamint a Nagykanizsán 2011.01.31. napján kelt közhasznúsági szerződésben rögzített – közfeladatok ellátására tekintettel irattár, a közfeladata ellátáshoz szükséges tárgyi eszközök tárolása és a munkavállalók elhelyezése céljára.
2. felhatalmazza a polgármestert az előterjesztés 1. számú mellékletét képező térítésmentes használatba adásról szóló megállapodás aláírására.

**Határidő: 2025. szeptember 30.**

**Felelős: Horváth Jácint polgármester**

(Operatív felelős: Dr. Farkas Roland csoportvezető, vezető jogtanácsos)

1. **Javaslat a közvilágítási hálózat üzemeltetésével kapcsolatos döntések meghozatalára (írásban)**

**Előterjesztő: Horváth Jácint polgármester**

**Meghívott: Szabó István vezérigazgató**

**Horváth Jácint:** Egy nagyon-nagyon hosszú egyeztetésnek az eredményeként jutottunk erre a megoldásra. Részben ugye az örökölt helyzet korábbról, részben az Energiahivatal elvárásainak való megfelelés, részben a korábbi hitelkonstrukcióban történő beszerzés mind-mind bonyolítja ezt a helyzetet, és a jogászok és az Energiahivatal kollégái, munkatársai nagyon sokat egyeztettek ebben a témakörben az elmúlt hónapokban és arra a megállapodásra jutottak, meg arra az egyezségre és megoldásra, ami itt ebben az előterjesztésben van, úgyhogy január 1-től a közvilágítással kapcsolatos áramköltség az visszakerül az önkormányzathoz, az önkormányzat fogja fizetni, nem pedig a VIA, illetve a Vilkor Kft-t bízzuk meg egy évre azzal, hogy tartsa karban ezeket a rendszereinket. Itt majd az aktív és passzív elemeket össze fogjuk hangolni, ennek a karbantartását és a jövő évben újra fogunk találkozni várhatóan ezzel vagy hasonló előterjesztéssel, merthogy hosszabb távra még majd rendezni kell. Ezzel most 2026-ra rendezzük a helyzetet és ezt a megoldást az Energiahivatal is el tudja fogadni. Balogh László Öné a szó.

**Balogh László:** Tisztelt polgármester úr, tisztelt közgyűlés. Egyáltalán nem kívánok szószátyárkodni, de oldalunk nevében néha egy-egy fontos mondatot hadd fűzzek hozzá a frakcióvezető úr mellett. És ez egy jogi megfelelőség, tehát egyértelmű, igen, sokat nem lehet, nem is kell rajta vitázni. De egy mondat, engedtessék meg, mint ex polgármester hadd mondjam ki, hogy jó, hogy annak idején a kormány adott jó lehetőséget a Baross Gábor hitelprogrammal a közvilágítási rekonstrukcióra, Cseresnyés Péternek is köszönhetően. Köszönöm.

**Horváth Jácint:** Köszönjük szépen. És azóta is használjuk az új közvilágításunkat. A hitelkonstrukció, ugye azt is bele kellett építenünk ebbe a rendszerbe, tehát valójában igen, tehát ugye akkor, amikor ez a hitellehetőség felmerült, akkor mi is rögtön azt mondtuk, hogy ebbe az irányba menjünk akkor tovább. És ezt üzemeltetni is kell, sőt ugye beszélgettünk többször már az alkonykapcsolós megoldásról is, ez megint felmerült itt az elmúlt hónapban, megvizsgáltuk, körbejártuk kétszer-háromszor nyilvánvalóan lakossági kezdeményezéssel is, hogy esetleg lehetne-e bevezetni, nyilván lehetséges, költsége van neki, talán ilyen 20 milliós költség, ha jól emlékszem. István, ugye körülbelül ilyen 20 milliós költséget beszéltünk, ha annyi költsége lenne a bevezetésének, és egyébként valószínű többe kerülne egyébként a közvilágítás, tehát nem spórolnánk rajta, hanem valószínű, hogy költségesebb lenne a más városok tapasztalatai alapján. Viszont lehet, hogy a biztonságérzetet meg jobban fokozza a városban, úgyhogy tovább gondolkodunk, tovább számolgatunk ezzel kapcsolatban, mert lehet, hogy majd érdemes bevezetni. Szabó Szilárdé a szó.

**Szabó Szilárd:** Köszönöm a szót. Tisztelt Polgármester úr, tisztelt közgyűlés. Egyetértve az előterjesztéssel, mert hogy ezt a hálózatot üzemeltetni és karbantartani is kell, de ehhez kapcsolódóan szeretném megkérdezni, hogy a közvilágítás rekonstrukció és munkálataival kapcsolatosan több olyan ponton, ahol akár lakossági igények merültek fel, akár olyan lámpatestek, vagy közvilágítási oszlopok tekintetében, ahol valamilyen technikai ok miatt nem sikerült kicserélni vagy felszerelni a betervezett, tehát nagyon fontos hangsúlyozni, hogy a betervezett lámpatestet vagy éppen fényforrást, hogy ezeknek a pótlása, illetve ezek a kiegészítések időközben felmerült fejlesztési igények, ezek mikor realizálódhatnak, mert, mert ezekkel is fontos lenne foglalkozni és ezek az elmúlt egy évben egy kicsit úgy érzem, hogy fel, a feledés homályába merültek. Köszönöm.

**Horváth Jácint:** Köszönöm szépen. Foglalkozunk vele, mert pont a hetekben frissítettük, egyáltalán került elénk az a lista, ami felmértük a városban, hogy milyen igények hol merültek fel és ha vannak még, azokat kérem jelezzék felénk mindenképpen, mert jönnek igen folyamatosan azok az igények. Megpróbálunk, nyilván egyszerre mindent nem lehet megtenni, prioritási sorrendet felállítani ezek között a kérelmek között. Ugye ebbe vannak részben olyanok, amelyek, amelyek azzal, hogy LED-es lett a megvilágvilágítás, koncentrált lett a megvilágítás, így a szórt fény nem jut be néhány helyre, ott bővíteni kell a hálózatot, ugye jó pár ilyen hely van. Van, ahol lakótelepeken is akár, van, ahol egyébként bővíteni kell, merthogy nincs és szükséges lenne, nagy a gyalogosforgalom, közbiztonsági szempontok is igazolják, és vannak olyan helyek is, ahol meg a takarás olyan mértékű, tehát a fák, a lombozat takarása olyan mértékű, hogy nem jut le a fény, vagy nem kellőképpen, nem kellő mennyiségű fény jut le a járdaszakaszra vagy éppen az útra. Úgyhogy ezeket mind-mind vizsgáljuk egyenként, és tényleg most már egy, egy nagyjából prioritási listánk összeállt, és természetesen minden költségvetési függvénye, de szeretnénk ezzel jönni a közgyűlés elé a közeljövőben, hogy ezt hogyan, milyen sorrendben szeretnénk megcsinálni. Jó, Egyéb kérdés, észrevétel? Köszönöm szépen a kérdést. Nincs? Akkor szavazásra bocsátom.

A közgyűlés 15 igen (egyhangú) szavazattal a javaslatot elfogadja és a következő határozatot hozza:

**132/2025.(IX.17.) számú határozat**

Nagykanizsa Megyei Jogú Város Közgyűlése

1. dönt arról, hogy az Önkormányzat a közvilágítási hálózat üzemeltetését a jövőben közvetlen megbízással egy arra jogosult vállalkozóval, a Vilkor Kft.-vel (8840 Csurgó, József A. utca 2/A.) végeztesse. Felkéri a polgármestert, hogy a közvilágítás aktív elemeinek 2025.11.01. – 2026.10.31. időtartamra, valamint a passzív elemek 2026.01.01. – 2026.10.31. időtartamra történő üzemeltetésének vállalkozásba adására irányuló beszerzési eljárást folyatassa le, és annak eredményeként a közvilágítás üzemeltetésére vonatkozó szerződést kösse meg.

**Határidő: 2025. október 31.**

**Felelős:Horváth Jácint polgármester**

(Operatív felelős: Tárnok Ferenc osztályvezető)

1. dönt arról, hogy a közvilágítás üzemeltetéséről szóló megbízási szerződésben harmadik félként, mint – az önkormányzat által az önkormányzat egyes szerződésben vállalt kötelezettségei teljesítésével, továbbá egyes szerződésből eredő jogai gyakorlásával – megbízott közreműködő szervezet, jelenjen meg a VIA Kanizsa Városüzemeltető Nonprofit Zrt. is.

**Határidő: 2025. október 31.**

**Felelős:Horváth Jácint polgármester**

(Operatív felelős: Tárnok Ferenc osztályvezető)

1. dönt a VIA Kanizsa Városüzemeltető Nonprofit Zrt. közvilágítással kapcsolatos feladatainak megváltozása miatt a közhasznúsági szerződésének módosításáról. Felkéri a polgármestert, hogy a módosításokat tartalmazó javaslatát terjessze a Közgyűlés elé.

**Határidő: 2025. október 31.**

**Felelős:Horváth Jácint polgármester**

(Operatív felelős: Tárnok Ferenc osztályvezető)

1. **Javaslat Nagykanizsa Megyei Jogú Város Önkormányzatának 2026-2035. időszakra szóló víziközmű fejlesztésre vonatkozó Gördülő Fejlesztési Tervének elfogadására (írásban)**

**Előterjesztő: Horváth Jácint polgármester**

**Meghívott: Kendli Richárd elnök-vezérigazgató**

**Horváth Jácint:** A táblázat egy új formátumban került a közgyűlés elé, nem mi találtuk ki, ezt szintén az Energiahivatal kérte ebben a formátumban mostantól, úgyhogy ebben kell elkészíteni. Így aztán kicsit bonyolultabb még a nyomtatása is. De nem tudjuk nyomtatni, igen, tehát az a baj, hogy ezt nem. Tehát olyan formátuma van, amit nem nagyon lehet nyomtatásba megtekinteni, mert nagy káoszt okoz, úgy viszont programban, Excel programban ez megtekinthető letölthető a belső oldalról, illetve a nyilvános oldalról is. Van-e kérdés, ugye a szokásos dátum, igen, szokásos gördülőfejlesztési terv. Balogh Lászlóé a szó.

**Balogh László:** Tisztelt Polgármester úr, tisztelt közgyűlés. Igen, az Excel-táblázatok azok azonnal nem voltak fent, de aztán figyelemmel megtaláltam én is és hát ebben van a lényeg. Pontosabban azért ez a Gödöllőfejlesztési terv 10 évre szóló, tehát itt közben is bármikor lehet évente változtatni rajta, tehát nem kimondott végérvényes szentenciák ezek, illetve hát fejlesztési elképzelések, de mégis egyféle fogódzó. És én már így a kérdésemet illetően is a közgyűlés végén lesz egy olyan kérdésem, ami erre utal, ismét, sokadszor elmondva persze, de mindig nagy figyelemmel kísérem, hogy a tételek, hogy vannak benne. Mert mondjuk az ivóvízcsatorna beruházást illetően 6 tétel, ivóvíz-felújítást illetően 47 tétel van ebben a dokumentumban, szennyvízcsatornát illetően 3 beruházás és 20 felújítás. Na most én ebből hadd emeljem ki az ivóvízcsatorna felújítást, amelyben hát hadd észrevételezzem, hogy a Vörösmarty utca 475 m-e, az, hogy most mennyivel van kalkulálva, nem is olyan érdekes most, de 26. ebben a prioritási sorban. Ez fontossági sorrend, tehát azért a 26. az túlzás, mint ahogy a 27. tétel a Rákóczi utca, Sugár utca, Petőfi utca közötti szakasz 530 m-e. És hát előbbre való probléma szerintem. És van még egy, és most én, mint helyi képviselő is beszélek, vagy leginkább úgy beszélek, mert a Honvéd utcában is hasonló probléma van, az bent sincs, holott ezen utcákban nem telik el úgy hónap, hogy ne legyen csőtörés. Ez persze lehet visszamutogatni oda-vissza, de ezzel kell törődni és a prioritási sorban szerintem előbbre kéne, hogy legyen. Mondjuk ez a 3 biztos, hogy akut probléma. Emiatt én tartózkodni fogok. Köszönöm.

**Horváth Jácint:** Köszönöm szépen. Szabó Szilárdé a szó.

**Szabó Szilárd:** Köszönöm a szót. Tisztelt közgyűlés. Én inkább megint egy kicsit panaszos hozzászólás vagy elégedetlenkedésemet szeretném kifejezni azzal kapcsolatban, hogy Nagykanizsán, hogy történnek meg többnyire, tehát az esetek túlnyomó többségéről beszélünk, a csőtörések és az egyéb ilyen víziközmű kapcsán történő helyreállítások és munkálatok. Ha itt Balogh László képviselő egy picit érintette az ő körzetét, akkor itt rögtön meg is ragadom azt az alkalmat. És még nagyon hosszasan lehetne sorolni ezeket az eseteket, ahol a Sugár utca ugye hiányzó szakaszán megtörtént most az ivóvízvezetéknek a cseréje, tehát itt a Rákóczi utca és a Vörösmarty utca közti szakaszról beszélünk. Csak hogy mindenkinek világos legyen. Nagy örömünkre szolgált, hogy ugye megkaptuk rá, vagy rendelkezésre áll az a forrás, amiből nemcsak a közművek, hanem az aszfaltburkolat és remélhetőleg talán még egy kicsit több minden más helyreállítása is megtörténhet és egy méltó környezet alakulhat ki ezen az útszakaszon, ezen a városrészen, vagy ebben a városrészben. Viszont nem tudok az mellett elmenni, mint az utat rendszeresen használót, hogy néhány hete fejeződött be az ivóvízvezetéknek a cseréje és az ideiglenes helyreállítás és ezen rövid idő alatt már több centiméterrel süllyedt az ideiglenes aszfaltburkolat helyreállítása azon a sávon. Ez abból a szempontból jó, hogyha majd esik az eső, akkor már van hol lefolynia a csapadékvíznek, mert ezáltal egy akarva-akaratlanul egy vályút sikerült kialakítani itt a rekonstrukció folyamán. De tudván azt, hogy ez egy-két hónapon belül biztosan nem fog megtörténni, ennek az útszakasznak a helyreállítása, újra aszfaltozása és az egyéb munkálatai. Hát előbb-utóbb járhatatlan lesz, sőt, már most rosszabb a helyzet, mint amilyen a felbontás előtt volt. Polgármester úr, Alpolgármester úr, én az Önök helyében egy kicsit odacsapnék az asztalra, mert ez az Önök felelőssége is, hogy a városunk utcáin meg a közterületen végzett munkák azok úgy legyenek helyreállítva, hogy azt vállalni lehessen és az el tudja látni a funkcióját. És ez igaz egyébként a több helyen is otthagyott munkagödrökre, illetve azoknak a helyreállítására, ami sok esetben úgy van otthagyva, hogy hetekig, vagy ne adj Isten hónapokig feléjük sem néz senki. Természetesen ezek megsüllyednek és tudjuk, hogy milyen ezeken közlekedni. Én szeretnék kérni több következetességet ebben, főleg az Önök részéről, mégiscsak Önök ennek a városnak a vezetői. És azért megkérdezem azt itt az említett Sugár utcai szakaszon is, hogy hogy lehet így munkát átvenni, hogy gyakorlatilag vállalhatatlan már most az, arról nem is beszélünk, hogy újra fel van bontva fenn a Vörösmarty utca kereszteződése nem tudom milyen okból, de egyébként pont a kereszteződésben nem három hét után, hanem három nap után olyan süllyedés történt, hogy már ki kellett tenni a figyelmeztető táblát. Szóval nagyon nem jók, nagyon nem jól mennek ezek a dolgok a városunkban. És sajnos azt is el kell mondani, hogy sok a panasz az útjainkra, az útjaink minőségére, de azt is tegyük hozzá, hogy nagyon sok esetben ezek a nem megfelelően helyreállított munkagödrök teszik olyanná, amilyenné. Tehát akár, ha a Vörösmarty utcát nézzük, meg lehet számolni, hogy hány ilyen érintett pont van, ahol megtörtént valaha visszajavítás, de hát mi van a helyén? Gödör, kátyú süllyedés, úgyhogy nem kell csodálkozni, hogy ilyen állapotok alakulnak ki. És úgy gondolom, hogy itt kellene első körben következetesnek lenni, hogy az ilyen helyreállítások azok megfelelő minőségben történjenek. Azok ne csak két hétre lássák el a funkciójukat, hanem hosszú évekre. Köszönöm a szót.

**Horváth Jácint:** Köszönöm szépen. Dr. Fodor Csaba alpolgármester úr.

**Dr. Fodor Csaba:** Köszönöm szépen. Tisztelt közgyűlés. Valóban így van, hogy ha elkészül egy nyomvonalas létesítmény, rekonstrukció vagy egy új létesítmény, akkor abban a sávban a technológia előírása okán egy jó darabig nem is lenne szabad aszfaltozni. Nem lehet tudni, hogy az ember melyik ujját harapja meg, mert ha nem aszfaltozzák le, hanem csak föltölt meg, amennyire maga a vezetékrendszer engedi vagy annak minősége, hogy tömörítsék a, a fölötte lévő talajt az nyilvánvalóan az esőzések, a használat következtében tömörödni fog. Ez akkor is bekövetkezik, ha túl korán aszfaltozzák le és akkor is bekövetkezik, ha nem aszfaltozzák le, hanem majd várnak, amikor a tömörödés természetesen bekövetkezik. Ez egy technológia, szóval itt ezzel sok mindent nem lehet kezdeni. Ha ezt a sávot mondjuk nem aszfaltozták volna le, hanem úgy hagyták volna egy-két hónapig, hogy használják a gépjárművek, akkor az lett volna a baj, hogy nincs leaszfaltozva. Ha most és nehogy félreértsék, de idő előtt aszfaltburkolat kerül a sávos létesítmény fölé, akkor az sajnos meg fog süllyedni. De egyébként ilyen volt a Fő utcán is a felújítások kapcsán és egyéb más utcákban is sajnos vagy éppen az Ady utcáról, hogy ne is beszéljek másról, ahol még gépjárművek nem is igen használhatták a területet. Tehát ezek azért bent vannak a pakliba. Mindazonáltal több alkalommal egyeztettünk, én magam is, de a polgármester úrral együtt is a vízművel éppen azért, hogy ezek az ön által helyesen fogalmazott munkagödrök mielőbb megfelelő szilárd burkolatot kapjanak és ezért felhívtuk a figyelmüket arra, hogy a lehető legcsekélyebbé, tehát a szükségesség tekintetében az alsó határig próbálják meg tartani ezt a szabad vagy nyílt tömörödés folyamatot és azt követően lássák el szilárd burkolattal és erre ígéretet is kaptunk a vízműtől, hogy ezt a jövőben így fogják tenni. Hát lehet, hogy ebben az ígéretnek eredményeképpen most egy kicsit elsiették, és ezért lett ez a dolog. De figyelemmel arra, hogy ez TOP-os pályázati pénzből kifut, fel fogjuk újítani ezt a burkolati részt, hogy mikor, azt megint nem tudom, mert, mert ugye ezt is a, a Lázár miniszter úr magához vonta, mint a Tripammer utcát, ami még esetleg már lehet, hogy kész is lenne, úgyhogy erre nem tudunk ígéretet tenni még véletlenül sem. Azt tudjuk, hogy a polgármester úr tárgyalt a több alkalommal, legutoljára még talán a múlt héten is a beruházóval, hogy hogy lehet ezeket a beruházásokat sürgetni, és valóban úgy, hogy ez mielőbb normális útszakasszá váljon. Bízunk abban, hogy ez hamarosan bekövetkezik, és akkor ez a probléma megoldódik, de erre időpontot nem tudunk mondani. Annyit tudunk tenni, hogy a Vízművel nyilván, és nemcsak a Vízművel, hanem minden más közszolgáltatóval, akinek a nyomvonalas létesítményei érintenek burkolt felületeket, vagy ne adj Isten közlekedésre szánt területeket, azokat egyeztetjük. Éppen emiatt kértem a közműegyeztetésre a jövő hétre az összes közművel üljünk le és beszéljük végig, hogy ki mit fog, mikor csinálni és azt hogyan kell, hogy megcsinálja, hogy ez megfeleljen a városnak. Ezeket megtesszük. Nyilvánvalóan többször szólunk, nem rá pirítva a közmű cégekre, mert ezt nem tesszük, meg nem is tehetjük, de a figyelmüket felhívva kérjük őket, hogy a technológiákat amennyire lehet úgy alakítsák, hogy minél előbb normális burkolattal kerüljenek ellátásra ezek a közműlétesítmények. Köszönöm szépen.

**Horváth Jácint:** Köszönöm szépen. Dr. Károlyi Attila következik elnök úr.

**Dr. Károlyi Attila:** Köszönöm szépen polgármester úr. Tisztelt Polgármester úr, tisztelt közgyűlés. Két pozitív dologról szeretnék beszámolni Szabó képviselőtársammal szemben, aki úgy tudom, ő maga is, bár ritkán látom, de robogóval közlekedik a városban. Mi robogósok azért elszenvedjük azt a helyzetet, hogyha rárongyolunk egy olyan részre, ami felújítás vagy csatornázás miatt lett kialakítva. Két pozitív, az egyik a Jókai utcát használom reggel robogóval és olyan, ez olyan másfél hónapos téma és olyan kb. egy hétig robogózok arra. A végén megálltam, az utolsó napon nem bírtam tovább, kiszálltam és lefényképeztem azt a Vízművel kapcsolatos dolgot, ami ott volt megsüllyedve a mészköves dolog. És hát szent esküvel fogadtam, hogy hát teljesen mindegy, hogy a város melyik részén van ez a dolog rám is tartozik ugye? Teljesen mindegy Önre is, aki ott soha nem jár robogóval. Polgármester úr itt szembe Balogh. És másnap megyek arra, aszfalttal van ellátva, hogy az anyja….pedig erre jót intézkedtem volna, sajnos nem sikerült. A másik dolog az Űrhajós utca. Az Űrhajós utcában van egy garázssor, ha jövünk a Magyar utca felől, ugye elmegyünk az izzónál és kiérünk a körforgalomra, ott is egy hatalmas rész, de úgy, hogy a motorral az utolsó pillanatban észleltem, hogy a kanyarban, természetesen a sebességet betartva közlekedve, hogy ott van ez a dolog. Mit tesz Isten max. két héten belül aszfalttal látták el. Tehát azt hiszem, hogy nem járok arra, amerre Ön jár és Ön meg nem jár arra, amerre én járok. De ezek most konkrétumok voltak. Amiket Ön mond az, hogy itt van az izé, meg ott van, én konkrétan megmondtam ezt a két helyet. Köszönöm.

**Horváth Jácint:** Köszönöm szépen elnök úr. Szabó Szilárd frakcióvezető úr.

**Szabó Szilárd:** Köszönöm a szót. Polgármester úr, tisztelt Károlyi úr. Hogyha jönnek a Sugár utca, Rákóczi és Vörösmarty utca közti szakasza nem konkrétum, akkor elnézést, nem tudok ennél konkrétabban foglalkozni. Tessék arra is menni és megtapasztalni, hogy néhány hét alatt milyen mértékű süllyedés történt az ideiglenes javításban. Maradjunk a tényeknél. Itt Ön is, illetve Fodor Csaba képviselőtársam is nem pont arról beszélt vagy egy kicsit elsimította ezt a dolgot. Én csak annyit mondok, nem akarok itt szakmai javaslatokat adni, mert megvannak erre a megfelelő emberek, de hogyha úgy történik egy munkagödörnek a helyreállítása és most nem a Vízmű, hanem en bloc, hogy a gödör mellé odaáll egy teherautó, a platóról belebillentik a töltőanyagot, utána úgy, ahogy eligazgatják és várják az aszfaltot, na pont azért alakulnak ki az utólagosan ezek a süllyedések, ugyanis sem a rétegrend nincs visszaállítva, sem pedig letömörítve, úgy, ahogy azt az előírásoknak, a technológiának és azt szakszerűen kellene. És kérdezném egyébként ehhez kapcsolódóan, hogy egy ilyen mértékű ivóvíz rekonstrukciónál vagy hálózati szakaszcserénél, hogy hol van a műszaki felügyelet? Merthogy egyébként előírjuk rendeletileg is, hogyha valaki csinál egy vízbekötést az ingatlanjának az ellátására vagy akár egy csatornabekötést a szennyvízhálózathoz kapcsolódóan, ugye ott elő van írva a műszaki felügyelet. Vélhetően talán be is tartatják, ilyen esetekben miért nem? Merthogy ez nem úgy lett helyreállítva, abba biztos vagyok, ugyanis én napi szinten járok és használom ezt az útszakaszt és láttam, hogy hogy történt. Úgyhogy én nem akarok ebbe jobban belemenni, csak azért, amit én megfogalmazok úgy gondolom, közelebb áll az igazsághoz és nagyon örülök én is, hogyha vissza van aszfaltozva néhány héten belül egy ilyen felbontott munkagödör és az helyre van állítva. Csak én arról beszéltem, hogy ennek a tartósságát sajnos most már csak hetekben tudjuk mérni és azért vannak ilyen állapotban többnyire az útjaink, mert ebben nincsen következetesség. Úgyhogy azért Károlyi urat tisztelettel kérem, ne örüljünk nagyon annak, hogy pikk-pakk helyre van állítva. Pozitívum egyébként, mert volt, amikor hónapokat kellett várni, vagy fél évet egy-egy helyszínen és nekünk is külön kérni kellett, és köszönet egyébként az ilyen esetekben a munkálatok gyorsabb elvégzéséért, na de az lenne nekünk itt a közös célunk, hogy ha valamit fel kell bontani, akkor az úgy legyen helyreállítva, hogy azzal ne kelljen többet foglalkozni. Köszönöm.

**Horváth Jácint:** Köszönöm szépen. Más hozzászólás? Kérdezem Kendli Richárdot kíván-e ehhez hozzászólni vagy nem?

**Kendli Richárd:** Nem kívánok.

**Horváth Jácint:** Nem kíván, oké. Ugye két különböző típusú irányba indult el a beszélgetés, és a Sugár utcai rész az olyan szempontból tényleg egy ideiglenes aszfaltot kapott ugye jelen pillanatban, hiszen ott egy felújítás történik a közeljövőben, reméljük, hogy minél hamarabb, tényleg, ahogy alpolgármester úr is mondta, ha ezt nem vitte volna a Közút ez már valószínű építkezés alatt lenne nagyjából, mert ez nem volt engedélyköteles beruházás, illetve az összes tervünk megvolt, tehát itt indítható állapotban van a projekt jelen pillanatban, akármikor. Csak az önkormányzat nem indíthatja, mert a beruházás a Magyar Közúthoz került. Ezt nyáron el tudtuk volna indítani, legalább a közbeszerzést biztos, tehát szerintem nagyjából az építkezésnél lennénk ebben az időszakban. És ez őszre megtörtént volna, de valószínű, hogy még azért egyezkedünk, hogy hátha még belefér nekik, hiszen pár hetes félpályás lezárásos, habár iskolaidőben ez elég problémás, azt az utcát lezárni félpályán, de viszont gyorsabban meglenne. A másik része ugye ezek az egyedi csőtöréses helyzetek, ahogy Balogh László polgármester úr is mondta, hogy igen, voltak vagy vannak nagyon-nagyon problémás utcáink. Szerintem rengeteget tudnánk mondani, hogy nagyon elavult a vízhálózat, nemcsak Nagykanizsán, az egész országban sok városban és látjuk, most látjuk ilyenkor, hogy milyen jó az, amikor a Teleki és a Platán sort meg tudtuk csinálni, hogy ott megszűntek ezek a problémák, ugye ahol tényleg nagyon-nagyon sok volt ebből az elmúlt időszakban. Rengeteg pénzt kéne erre és rengeteg ivóvízvezetéket kellene kicserélni. Sajnos ugye úgy megy a Vízmű is ezekre a hibákra, hogy amikor a kavicsot visszatemeti, most nagyon ilyen konyhanyelven próbálom, a kavicsot beönti a munkagödörbe, akkor nem tud gépi tömörítést végezni, nem tudja gépileg csinálni legtöbb esetben, hiszen eltörik mellette a cső mindjárt, hogyha ott annyira akkora rezgést okoz ugye a gép, hogy egyszerűen sok-sok esetben meg kell várni, természetes tömörödéssel ezt a dolgot, és az viszont időbe telik. És sajnos a végén nem. A VIA Kanizsa folyamatosan figyeli, ellenőrzi azokat a visszajavításokat, és ugye mi is szólunk, hogyha olyan helyen látunk, olyan helyet látunk, ahol nem sikerült ez olyan minőségben, ahogy kellene, és jelezzük ezt mi is a Vízmű felé. Jó, ha nincs hozzá több hozzászólás, akkor lezárom a vitát, és akkor a Gördülő Fejlesztési Tervről szavazzunk.

A közgyűlés 8 igen, 1 nem és 6 tartózkodással a javaslatot elfogadja és a következő határozatot hozza:

**133/2025.(IX.17.) számú határozat**

Nagykanizsa Megyei Jogú Város Közgyűlése elfogadja a Nagykanizsa Megyei Jogú Város Önkormányzata – mint ellátásért felelős – víziközmű rendszereire vonatkozó 2026-2035. évi Gördülő Fejlesztési Tervet, és megbízza a Délzalai Víz- és Csatornamű Zrt-t, mint víziközmű-szolgáltatót, hogy az elfogadott Gördülő Fejlesztési Tervet jóváhagyásra nyújtsa be a MEKH részére.

Felhatalmazza a polgármestert a feladatok végrehajtásához szükséges intézkedések megtételére.

**Határidő: 2025. szeptember 30.**

**Felelős: Horváth Jácint polgármester**

(Operatív felelős: Tárnok Ferenc osztályvezető, Kendli Richárd elnök-vezérigazgató)

1. **Javaslat a településrendezési-terv általános egyeztetési eljárással történő módosításával kapcsolatos döntések meghozatalára (írásban)**

**Előterjesztő: Horváth Jácint polgármester**

**Horváth Jácint:** Itt ugye négy területről van szó, ezen egyeztetési anyagban. Kettőnél javaslatunk az megegyezik a kérvénnyel, kettőnél pedig módosítási javaslatokat fogalmaztunk meg az előterjesztésben. Láthatják részletesen leírva, illetve a látványterveket is láthatják a mellé csatolt mellékletekben. Kérdezem, van ehhez kérdés, észrevétel, hozzászólás? Nincs, nem látok, akkor szavazásra bocsátom az előterjesztést.

A közgyűlés 10 igen és 5 tartózkodással a javaslatot elfogadja és a következő határozatot hozza:

**134/2025.(IX.17.) számú határozat**

Nagykanizsa Megyei Jogú Város Közgyűlése

1. Nagykanizsa, Zemplén Győző utca által határolt üzletsor területének, a 3063/19, /22 /24, /25, /26 hrsz. -ú telkek szabályozásának módosításához készült az előterjesztés 3. sz. mellékletét képező telepítési tanulmánytervvel kapcsolatban az alábbi határozatot hozza:
2. a telepítési tanulmánytervvel kapcsolatos véleményezési szakaszt lezárja.
3. megállapítja, hogy a partnerségi véleményezés során a telepítési tanulmánytervvel kapcsolatban a partnerektől vélemény nem érkezett.
4. egyetért a 419/2021. (VII. 15.) Korm. rendelet 56/A § (1) bekezdése szerinti, az előterjesztés 4. sz mellékleteként csatolt főépítészi feljegyzésben foglaltakkal.
5. elfogadja az előterjesztés 3. sz. mellékleteként csatolt telepítési tanulmánytervet.
6. egyetért a Zemplén utca Gksz övezet szabályozásának felülvizsgálatával az előterjesztés 3. sz. mellékletében szereplő tanulmánytervnek megfelelően
7. elfogadja az előterjesztés 2. sz. melléklete szerinti településrendezési szerződést, felhatalmazza a polgármestert annak tervezői ajánlat beszerzését követő aláírására.

**Határidő: tervezői ajánlat rendelkezésre állását követő 15 nap**

**Felelős: Horváth Jácint polgármester**

(Operatív felelős: Tóth Sándor városi főépítész

Tárnok Ferenc osztályvezető)

1. felkéri a polgármestert, hogy a településrendezési szerződés mellékleteként megjelölt tervezői ajánlat beszerzéséhez szükséges intézkedéseket tegye meg.

**Határidő: 2025. november 30.**

**Felelős: Horváth Jácint polgármester**

(Operatív felelős: Tóth Sándor városi főépítész

Tárnok Ferenc osztályvezető)

1. egyetért azzal, hogy a településrendezési szerződésben foglalt fizetési kötelezettség kérelmező általi teljesítését követően a településrendezési terv módosítására irányuló eljárást folytassa le.

**Határidő: 2026. február 28.**

**Felelős: Horváth Jácint polgármester**

(Operatív felelős: Tóth Sándor városi főépítész

Tárnok Ferenc osztályvezető)

1. Nagykanizsa Magyar, Árpád és Sikátor utcák által határolt tömb nyugati oldalán a megengedett legnagyobb beépíthetőség módosításához készült, az előterjesztés 6. sz. mellékletét képező telepítési tanulmánytervvel kapcsolatban az alábbi határozatot hozza:
2. a telepítési tanulmánytervvel kapcsolatos véleményezési szakaszt lezárja.
3. megállapítja, hogy a partnerségi véleményezés során a telepítési tanulmánytervvel kapcsolatban a partnerektől vélemény nem érkezett.
4. egyetért a 419/2021. (VII. 15.) Korm. rendelet 56/A § (1) bekezdése szerinti, az előterjesztés 7. sz mellékleteként csatolt főépítészi feljegyzésben foglaltakkal.
5. elfogadja az előterjesztés 6. sz. mellékleteként csatolt telepítési tanulmánytervet.
6. egyetért a Magyar-Árpád-Sikátor utcai tömb „Lk-2” övezet szabályozásának felülvizsgálatával az előterjesztés 6. sz. mellékletében szereplő tanulmánytervnek megfelelően.
7. elfogadja az előterjesztés 5. sz. melléklete szerinti településrendezési szerződést, felhatalmazza a polgármestert annak tervezői ajánlat beszerzését követő aláírására.

**Határidő: tervezői ajánlat rendelkezésre állását követő 15 nap**

**Felelős: Horváth Jácint polgármester**

(Operatív felelős: Tóth Sándor városi főépítész)

Tárnok Ferenc osztályvezető)

1. felkéri a polgármestert, hogy a településrendezési szerződés mellékleteként megjelölt tervezői ajánlat beszerzéséhez szükséges intézkedéseket tegye meg

**Határidő: 2025. november 30.**

**Felelős: Horváth Jácint polgármester**

(Operatív felelős: Tóth Sándor városi főépítész

Tárnok Ferenc osztályvezető)

1. egyetért azzal, hogy a településrendezési szerződésben foglalt fizetési kötelezettség kérelmező általi teljesítését követően a településrendezési terv módosítására irányuló eljárást folytassa le.

**Határidő: 2026. február 28.**

**Felelős: Horváth Jácint polgármester**

(Operatív felelős: Tóth Sándor városi főépítész

Tárnok Ferenc osztályvezető)

1. Kalmár utca, Lékay Gyula utca, Báthory utca és Vásár utca által határolt tömb szabályozásának módosításához készült, az előterjesztés 9. sz. mellékletét képező telepítési tanulmánytervvel kapcsolatban az alábbi határozatot hozza:
2. a telepítési tanulmánytervvel kapcsolatos véleményezési szakaszt lezárja.
3. megállapítja, hogy a partnerségi véleményezés során a telepítési tanulmánytervvel kapcsolatban észrevétel nem érkezett.
4. a „Szolg.2000 Zrt.”- Mező Gábor beruházó által a főépítészi feljegyzésben foglaltakra tett észrevétel (11. sz. melléklet) ismeretében és azt – mivel a beruházó túlzott intenzitású beépítést szeretne továbbra is, ami túlzó a környező beépítések és az Önkormányzat szándékaihoz képest – el nem fogadva egyetért a 419/2021. (VII. 15.) Korm. rendelet 56/A § (1) bekezdése szerinti, az előterjesztés 10. sz mellékleteként csatolt főépítészi feljegyzésben foglaltakkal.
5. az előterjesztés 9. sz. mellékleteként csatolt telepítési tanulmánytervet a főépítészi feljegyzésben foglaltakkal nem ellentétes részében fogadja el.
6. elfogadja az előterjesztés 8. sz. melléklete szerinti településrendezési szerződést.
7. felkéri a polgármestert, hogy a kezdeményezőt 3 napos határidővel hívja fel nyilatkozattételre abban a tárgyban, hogy a főépítészi feljegyzés szerinti módosításokkal fenntartja-e a településrendezési terv módosítására irányuló kérelmét.

**Határidő: 2025. szeptember 30.**

**Felelős: Horváth Jácint polgármester**

(Operatív felelős: Tóth Sándor városi főépítész

Tárnok Ferenc osztályvezető)

1. egyetért a Kalmár-Lékay-Báthory-Vásár utcák által határolt tömb területfelhasználás és szabályozás módosításánaka telepítési tanulmányterv és a főépítészi feljegyzés szerinti módosítások figyelembevételével történő felülvizsgálatával azzal a feltétellel, hogy a kérelmező a főépítészi feljegyzés szerinti módosításokkal is fenntartja a településrendezési terv módosítására irányuló kérelmét.
2. felkéri a polgármestert, hogy a kérelmezőnek a főépítészi feljegyzés szerinti módosításokkal is fenntartott a településrendezési terv módosítására irányuló kérelme esetén a településrendezési szerződés mellékleteként megjelölt tervezői ajánlat beszerzéséhez szükséges intézkedéseket tegye meg.

**Határidő: 2025. november 30.**

**Felelős: Horváth Jácint polgármester**

(Operatív felelős: Tóth Sándor városi főépítész

Tárnok Ferenc osztályvezető)

1. felhatalmazza a polgármestert a településrendezési szerződés tervezői ajánlat beszerzését követő aláírására.

**Határidő: tervezői ajánlat rendelkezésre állását követő 15 nap**

**Felelős: Horváth Jácint polgármester**

(Operatív felelős: Tóth Sándor városi főépítész

Tárnok Ferenc osztályvezető)

1. egyetért azzal, hogy a településrendezési szerződésben foglalt fizetési kötelezettség kérelmező általi teljesítését követően a településrendezési terv módosítására irányuló eljárás kerüljön lefolytatásra.

**Határidő: 2026. február 28.**

**Felelős: Horváth Jácint polgármester**

(Operatív felelős: Tóth Sándor városi főépítész

Tárnok Ferenc osztályvezető)

1. a Sabján Gyula utca – Vásár utca – Erzsébet tér – Király utcák által határolt tömb területfelhasználás és szabályozás módosításához készült az előterjesztés 13. sz. mellékletét képező telepítési tanulmánytervvel kapcsolatban az alábbi határozatot hozza:
2. a telepítési tanulmánytervvel kapcsolatos véleményezési szakaszt lezárja.
3. megállapítja, hogy a partnerségi véleményezés során a telepítési tanulmánytervvel kapcsolatban észrevétel nem érkezett.
4. egyetért a 419/2021. (VII. 15.) Korm. rendelet 56/A § (1) bekezdése szerinti, az előterjesztés 14. sz. mellékleteként csatolt főépítészi feljegyzésben foglaltakkal.
5. az előterjesztés 13. sz. mellékleteként csatolt telepítési tanulmánytervet a főépítészi feljegyzésben foglaltakkal nem ellentétes részében fogadja el.
6. elfogadja az előterjesztés 12. sz. melléklete szerinti településrendezési szerződést
7. felkéri a polgármestert, hogy a kezdeményezőt 3 napos határidővel hívja fel nyilatkozattételre abban a tárgyban, hogy a főépítészi feljegyzés szerinti módosításokkal fenntartja-e a településrendezési terv módosítására irányuló kérelmét.

**Határidő: 2025. szeptember 30.**

**Felelős: Horváth Jácint polgármester**

(Operatív felelős: Tóth Sándor városi főépítész

Tárnok Ferenc osztályvezető)

1. egyetért a Sabján Gyula utca – Vásár utca – Erzsébet tér – Király utcák által határolt tömb területfelhasználás és szabályozás módosításánaka telepítési tanulmányterv és a főépítészi feljegyzés szerinti módosítások figyelembevételével történő felülvizsgálatával azzal a feltétellel, hogy a kérelmező a főépítészi feljegyzés szerinti módosításokkal is fenntartja a településrendezési terv módosítására irányuló kérelmét.
2. felkéri a polgármestert, hogy a kérelmezőnek a főépítészi feljegyzés szerinti módosításokkal is fenntartott a településrendezési terv módosítására irányuló kérelme esetén a településrendezési szerződés mellékleteként megjelölt tervezői ajánlat beszerzéséhez szükséges intézkedéseket tegye meg.

**Határidő: 2025. november 30.**

**Felelős: Horváth Jácint polgármester**

(Operatív felelős: Tóth Sándor városi főépítész

Tárnok Ferenc osztályvezető)

1. felhatalmazza a polgármestert a településrendezési szerződés tervezői ajánlat beszerzését követő aláírására.

**Határidő: tervezői ajánlat rendelkezésre állását követő 15 nap**

**Felelős: Horváth Jácint polgármester**

(Operatív felelős: Tóth Sándor városi főépítész

Tárnok Ferenc osztályvezető)

1. egyetért azzal, hogy a településrendezési szerződésben foglalt fizetési kötelezettség kérelmező általi teljesítését követően a településrendezési terv módosítására irányuló eljárás kerüljön lefolytatásra.

**Határidő:** **2026. február 28.**

**Felelős: Horváth Jácint polgármester**

(Operatív felelős: Tóth Sándor városi főépítész

Tárnok Ferenc osztályvezető)

1. a Magyar-Vágóhíd-Dózsa György utca folytatása által határolt tömb (209, 210, 211/1 hrsz.) rendezési tervi felülvizsgálatáról szóló 113/2025. (VI. 26.) számú határozat 3/3. pontját a 113/2025. (VI. 26.) számú határozat szerinti III-as ütembe sorolja át, mivel a szükséges tanulmánytervet a kezdeményező nem nyújtotta be.
2. elfogadja a jelen határozat 15. sz. mellékletét képező, a településrendezési terv módosításának tartalmát meghatározó főépítészi feljegyzést.
3. dönt arról, hogy a 113/2025. (VI. 26.) számú határozattal jóváhagyott rendezési tervi módosítás I-es üteméből a 24. (új víztorony helyének szabályozási tervi jelölése) és 25. (az Arany J. utca – Kinizsi utca – Erzsébet tér – Magyar utca övezeti besorolásának felülvizsgálata) pontokat a 113/2025. (VI. 26.) számú határozat szerinti III-as ütembe sorolja át.
4. dönt arról, hogy a 113/2025. (VI. 26.) számú és jelen határozattal jóváhagyott rendezési tervi módosításhoz környezeti vizsgálati dokumentáció kidolgozása nem szükséges – kivéve az I/24-25. pontok –, mivel az érintett államigazgatási szervek ezzel kapcsolatos véleményükben nyilatkoztak, hogy a tervek módosításához kapcsolódóan nem várható jelentős környezeti hatás (16. sz. melléklet).
5. felkéri a polgármestert, hogy a jelen határozat alapján szükséges további intézkedéseket tegye meg.

**Határidő:** **2026. február 28.**

**Felelős: Horváth Jácint polgármester**

(Operatív felelős: Tóth Sándor városi főépítész

Tárnok Ferenc osztályvezető)

1. **Javaslat a Nagykanizsai Kajak-Kenu Alapítvánnyal kötendő együttműködési megállapodás jóváhagyására (írásban)**

**Előterjesztő: Horváth Jácint polgármester**

**Horváth Jácint:** Ugye arról van ebben szó, hogy Kurucz Levente olimpiai számban világbajnok lett Milánóban augusztus hónapban. Leventének nagy esélye van arra első nagykanizsaiként, hogy olyan számban induljon 2028-ban a Los Angeles-i olimpián, ahol éremesélyes tud lenni. Ezáltal javasoljuk azt, nyilván a városunknak is úgy gondolom vagy úgy gondoljuk, hogy fontos ez a cél, hogy legyen ilyen, hogy amíg Leventének esélye van erre, tehát nyilvánvalóan nem feltétel nélküli a támogatás folyósítása, amíg az esélye megvan arra, tehát a válogatott kereti tag és ott van a tűzközelben, addig ezt támogassuk az ő felkészülését. Évente 20 millió Ft körül van neki pluszban, amit hozzá kell tenni a mellé, amit még mondjuk a Kovács Katalin Kajak-Kenu Akadémiától kap, hiszen ugye ő most az ott igazolt sportoló, ezért létrehoztak az ő támogatói egy alapítványt, amin keresztül lehetőség van a támogatására. Nyilván a szponzoroknak is, hiszen mi ezt nem tudjuk vállalni teljes egészében, csak részben, de azt gondolom, hogy a város egy ekkora hozzájárulással tudna segíteni azon, hogy legyen olimpiai résztvevőnk éremesélyes számban 2028-ban Los Angelesben. Ennyi a bevezető és a sorrendben először Balogh László polgármester úrnak adom a szót.

**Balogh László:** Tisztelt polgármester úr, tisztelt közgyűlés. Mi is hadd örüljünk annak, hogy. Kurucz Levente, hát nem a csúcsáért, mert még van ennél magasabb csúcs is valószínűleg, és reméljük és örülünk neki, hogy ilyen kiváló sportoló és kiváló fiatalember is és ezért azt gondolom, hogy ha a város megteheti, akkor támogassa, még akkor is, ha nem kanizsai egyesülethez tartozik már hivatalosan, de az okai érthetők, úgyhogy ezt a támogató véleményt szerettem volna én is megerősíteni. De egy afféle nem pikírt megjegyzés, de még mégiscsak persze olyan, a forrás az nem szerencsés, hogy akkor is, ha értem én, hogy ezzel a tétellel nem történt, hát nem semmi, de nem használtuk fel, tehát a parkolók kialakítása tételből kapja meg az ez évi finanszírozást ez a támogatás. És most itt hadd szomorkodjak, itt vannak bizonyos utcanevek és parkolók. Nem kívánom őket tételesen hasonlítgatni, meg felsorolni, de ez nem szerencsés. És akkor ez tényleg pikírt megjegyzés lesz, akár forrásként, akkor egy kínai utat is meg lehetett volna jelölni. Köszönöm.

**Horváth Jácint:** Köszönöm szépen. Szabó Szilárd frakcióvezető úr.

**Szabó Szilárd:** Köszönöm a szót. Tisztelt közgyűlés. Szeretném azzal kezdeni, hogy frakciónk nevében szeretnék gratulálni ehhez a sportteljesítményhez, amelyet Kurucz Levente letett az asztalra néhány héttel ezelőtt. És úgy gondolom, hogy mindazon támogatások, amelyet adtunk ide a Nagykanizsai Kajak-Kenu Klubnak, mind pedig ez a jövőbeni támogatás is megállja a helyét. És amit még Balogh László polgármester úrral készítettünk előterjesztéseket, ugyan nem ilyen jó eredményhez kapcsolódóan, de itt a kanizsai klubnak a támogatására. Örömömre szolgál így utólag is, hogy az a munka is, meg azok a támogatások is jó helyre kerültek, és lám-lám itt az eredménye. És bízzunk benne, hogy még sok ilyen tehetség fog itt, csúnya szóval élve kinevelődni. Én is szeretném megemlíteni, hogy a forrásnak a megjelölése az számomra is egy kicsit érdekes. Olyan valamire adunk támogatást igazából, amit még be sem fejeztünk. Sok esetben el sem kezdtünk. Ezt csak azért említem meg, mert itt az elmúlt ciklusban, amikor számos előterjesztésnél forrást kellett megjelölni, akkor hát itt a főleg Fodor Csaba képviselő úr nemtetszését szokta kifejezni ilyen esetekben, hogy azért nem tudja támogatni, merthogy nem ért egyet vagy éppen nem jó a forrásmegjelölés. Én ezt támogatni fogom ennek ellenére is, meg úgy gondolom, hogy a frakciónk is. Én nem ezt a forrást jelöltem volna meg, de ez legyen az Önök, illetve a költségvetés készítőinek meg a kordában tartásnak a dolga. Úgyhogy köszönöm szépen.

**Horváth Jácint:** Köszönöm szépen. Dr. Fodor Csaba alpolgármester úr.

**Dr. Fodor Csaba:** Köszönöm szépen. Tisztelt közgyűlés. Szabó Szilárd képviselő úrnak csak mondanám, biztos mindig igazam volt, amikor ilyeneket mondtam. De az idő igazolta is úgy volt helyes, amit én mondtam és nem az, amit Önök akartak. De ha Ön és Balogh polgármester úr körültekintő lett volna és mondjuk nem, hogy mondjam, tehát nem itt azt szerette volna fitogtatni, hogy ő mennyire okos meg ügyes, akkor tudta volna, hogy ezek az itteni beruházások, meg nem mondom én se az utcákat, azokat megterveztettük, kiírtuk, a Közbeszerzési Bizottság elbírálta. Így a szerződések megkötődtek, tehát ezek a beruházások folyamatban vannak. Azért voltunk bátrak ezt a pénzt onnan leemelni, mert amit korábban félretettünk a költségvetésben ezekre a beruházásokra, keletkezett akkora felszabadult pénzösszeg, amit át lehetett csoportosítani. Tehát mielőtt még itt bele próbálnánk magukat abba, hogy nem készülnek el a parkolók meg innen elviszik a pénzeket, azért mondjam, népszerűség-hajhászásnak jó, de egyébként teljesen tárgytalan és teljesen mindenféle alapot nélkülöző megjegyzés volt. Ezekre volt tervünk, kész tervünk, ezeket pályáztattuk meg, ezek a kivitelezések fognak elkészülni és éppen azért, mert kifogytunk a parkolótervekből, éppen ezért döntöttünk úgy, hogy a bizottsággal együttműködve elhatároztuk egy újabb nagyszámú, nagy darabszámú parkoló bővítését. De azt, hogy el tudjuk kezdeni, azt meg kell terveztetni, ez egy kicsit idő. A tervezésre kiírtuk a pályázatot, sőt valami elbírálásra is került már. És ennek megfelelően nyilvánvalóan azok majd a következő költségvetésben fognak megjelenni. De ha ott is netán mi azt mondjuk, hogy 100 egységet tervezünk be, és a bejegyzett pályázatok alapján csak 80 egységre van szükség, akkor már most mondom, hogy az ott felszabadult 20 egységet vélhetően máshol fogjuk tudni felhasználni, mert a költségvetés így működik. Köszönöm szépen.

**Horváth Jácint:** Köszönöm szépen. Szabó Szilárd.

**Szabó Szilárd:** Köszönöm, nagyon örülök Fodor Csaba szavainak, megnyugodtam és bízom benne, hogy eme pozitív gondolatsor után vélhetően meg fog oldódni a kórház és környéki parkolási problémák és a Katonarét azon részén tapasztalható állapotoknak a megoldása. Ha már itt nagyszámú parkolóról, megépítéséről, illetve előzetesen tervezéséről döntöttek. Én ehhez csak a támogatásomat tudom biztosítani és hát remélem, hamarosan találkozhatunk akár a következő költségvetésünkben vagy a jövő évi fejlesztéseink között ezzel a problémamegoldással. Köszönöm.

**Horváth Jácint:** Köszönöm szépen. Több hozzászólást nem látva, a kórház környéke azért ennél bonyolultabb, hiszen a pont a Kossuth tér kapcsán döntöttünk arról, hogy ugye ott már helyünk nem nagyon van egyébként, ahol parkolót tudnánk építeni csak a Kossuth téren, ezért döntöttünk korábban úgy a Kossuth téren, amit Önök nem támogattak, hogy ez irányba menjünk tovább, vagy hát nem teljes mértékben, bocsánat. Tehát ugye ott mi csináltunk, készítettünk egy parkolót a kórház mellett, úgyhogy már azzal is előbbre voltunk az előző ciklusban, de nyilván nem elég, tehát megyünk tovább, de Kossuth tér felé tudunk csak továbbmenni, már ott nagyon sok hely nincs a környéken. Úgyhogy de fogunk, de előtte azt meg kell előznie egy rendezési terv ugye, amit, amit a múltkor döntöttünk, hogy azzal menjünk előre. Köszönöm szépen. Károlyi Attilát látom.

**Dr. Károlyi Attila:** Csak egyetlen szó, amire aztán Szabó frakcióvezető úr nyilván válaszolhat. Olyan február környékén olvastam, illetőleg valamelyik képviselőtársam figyelmeztetett Szabó úrnak a kommentjére, ami úgy szólt, hogy egy kapa, így egy kapavágás sem történt a Hevesi és a Rózsa utcák kereszteződésbe, amit az ÉVE frakció nagy dérrel-dúrral körforgalomnak állított be a választási kampányban. Most mit tetszik látni? A kapavágás megvolt? Köszönöm.

**Horváth Jácint:** Szabó Szilárd viszontválasza.

**Szabó Szilárd:** Köszönöm a szót, megragadom a lehetőséget, hogyha már Károlyi úr megengedte, hogy válaszolhatok. Csak annyit kérdeznék, hogy ez most, hogy jön ide tisztelt Károlyi úr, hogy a Hevesi úti körforgalomnál történt-e kapavágás vagy sem. Én erre csak azt tudom mondani, hogy az elmúlt ciklusban, amikor ez a napirendi pont ide került vagy ezzel kapcsolatban, frakciónk minden esetben támogatta azt a beruházást. Hát az már az Önök dolga, hogy 2019 és 2024 között miért nem történt egy kapavágás. De üdvözöljük, hogy elindult a munka, még ha egy cikluscsúszással is. Köszönöm.

**Horváth Jácint:** Köszönöm. Dolgozunk. Károlyi Attila viszontválasz viszontválasza.

**Dr. Károlyi Attila:** Tájékoztatom Önt arról, hogy az első indítvány az a körforgalommal kapcsolatban emlékeim szerint 2006-ban történt. Most 2025-ben itt több cikluson keresztül Önök voltak a városi főirányítók. Ez az egyik. A másik pedig az, hogy azért adresszáltam Önnek ezt a megjegyzést, mert Ön a frakciójuk út-, híd szakértője, itt mást se hallottunk ma, mint az utakkal állapotával kapcsolatos hozzászólásait. Köszönöm szépen.

**Horváth Jácint:** Köszönöm szépen. A vitát lezárom. Szavazunk. A kajak-kenutól messze kanyarodtunk, de visszatérünk a Kajak-Kenu Alapítvány és Kurucz Levente támogatásához, úgyhogy szavazzunk kérem.

A közgyűlés 15 igen (egyhangú) szavazattal a javaslatot elfogadja és a következő határozatot hozza:

**135/2025.(IX.17.) számú határozat**

Nagykanizsa Megyei Jogú Város Közgyűlése

1. a Nagykanizsa Megyei Jogú Város Önkormányzata, valamint a Nagykanizsai Kajak-Kenu Alapítvány között kötendő, jelen előterjesztés 2. mellékletét képező együttműködési megállapodást elfogadja és felhatalmazza a polgármestert annak aláírására.

**Határidő: 2025. szeptember 30.**

**Felelős:** **Horváth Jácint polgármester**

(Operatív felelős: Bagarus Ágnes csoportvezető)

1. dönt arról, hogy hogy Kurucz Levente olimpiai felkészülésére a Nagykanizsai Kajak-Kenu Alapítvány részére 2025. évre 5 000 000 Ft összegű támogatást nyújt. A támogatáshoz szükséges összeget Nagykanizsa Megyei Jogú Város Önkormányzata 2025. évi költségvetéséről szóló 9/2025. (II. 26.) önkormányzati rendelete 1/14. melléklet „Parkolók kialakítása (Maort, Attila, Herman O, Zemplén Gy, Dózsa Gy utcák)” című soráról biztosítja. Felhatalmazza a polgármestert a támogatási szerződés aláírására.

**Határidő: 2025. október 15. (szerződés aláírása)**

**Felelős: Horváth Jácint polgármester**

(Operatív felelős: Kunics György osztályvezető, Bagarus Ágnes csoportvezető)

1. dönt arról, hogy Kurucz Levente olimpiai felkészülésére a Nagykanizsai Kajak-Kenu Alapítvány 2026. évi támogatására – amennyiben az a kötelező feladatellátást nem veszélyezteti - 5 000 000 Ft fedezetet biztosít Nagykanizsa Megyei Jogú Város Önkormányzata 2026. évi költségvetésében. Felkéri a polgármestert, hogy a 2026. évi költségvetés tervezetében az előirányzatot szerepeltesse.

**Határidő: 2026. évi költségvetés elfogadása**

**Felelős: Horváth Jácint polgármester**

(Operatív felelős: Kunics György osztályvezető)

1. dönt arról, hogy Kurucz Levente olimpiai felkészülésére a Nagykanizsai Kajak-Kenu Alapítvány 2027. évi támogatására – amennyiben az a kötelező feladatellátást nem veszélyezteti - 5 000 000 Ft fedezetet biztosít Nagykanizsa Megyei Jogú Város Önkormányzata 2027. évi költségvetésében. Felkéri a polgármestert, hogy a 2027. évi költségvetés tervezetében az előirányzatot szerepeltesse.

**Határidő: 2027. évi költségvetés elfogadása**

**Felelős: Horváth Jácint polgármester**

(Operatív felelős: Kunics György osztályvezető)

1. dönt arról, hogy Kurucz Levente olimpiai felkészülésére a Nagykanizsai Kajak-Kenu Alapítvány a 2028. évben kizárólag a sikeres olimpiai kvalifikáció feltételével nyújt az Alapítvánnyal történt egyeztetést követően közösen meghatározott összegben támogatást amennyiben a támogatás nyújtása az Önkormányzat kötelező feladatai ellátást nem veszélyezteti és a költségvetési rendeletben a támogatás fedezete biztosítható.

**Határidő: 2028. évi költségvetés elfogadása**

**Felelős: Horváth Jácint polgármester**

(Operatív felelős: Kunics György osztályvezető)

**Horváth Jácint:** Elfogadtuk és az utakról is beszélgettünk közben, minden előterjesztést valahogy az utakra tudunk szerintem kanyarítani, tehát olyan nincs, ami kapcsán nem tudjuk az utakat, járdákat, parkolókat felhozni, úgyhogy nyilvánvaló, köszönöm szépen.

1. **Javaslat a 2026. évi Város Napja megrendezésére (írásban)**

**Előterjesztő: Horváth Jácint polgármester**

**Horváth Jácint:** A dátumról kell döntenünk, illetve a szokásos marketingkommunikációs, elektromos kiépítéssel kapcsolatban. A jövő évben a javaslat alapján visszakerülne a Város Napi rendezvénysorozat dátuma az eredeti időpontra, április utolsó péntek és szombatjára és így folytatnánk az előkészületeket, de ahhoz, hogy ez megtörténhessen egyáltalán, el lehessen indítani, kell a dátum, anélkül nem megy. Balogh László polgármester úr.

**Balogh László:** Tisztelt polgármester úr, tisztelt közgyűlés! Természetes, hogy egy 780 éves városnak nagyon is fontos, hogy legyen születésnapja, illetve az említésének ugye 780 éves évfordulója volt az idén. Igen, tehát nem kekeckedünk ezzel kapcsolatban, hanem örülünk, ha jól sikerül egy Város Napja. Ezzel együtt az az ösztönző ellenzéki kritikát hadd tegyük szóvá most is. Ez a 4.000.000 forintos költség, ami ugye elsősorban az áramkiépítésre, áramfogyasztásra vonatkozna, meg persze a marketingkommunikációs költségekre, ezzel kapcsolatban ugye jól emlékszem, hogy volt egyféle elhatározás is már Önök részéről, hogy ezt megpróbálják kiváltani, hiszen nemcsak a Város Napján, de sok más rendezvényen is jó lenne, ha ez kiváltható lenne. Valamire emlékszem, hogy lehet, hogy túl drága lenne, de akkor is ezt én hadd fájlaljam, hogy rendezvényről-rendezvényre ez a 4.000.000 forintos tétel, akár kimutathatjuk visszamenőleg, meg előre, hogy mindig előjön, holott egyszeri komolyabb fejlesztéssel ezt meg lehetne oldani. Most azon felesleges vitatkozni, hogy a mi időnkben régen még pályázattal döntöttük el és itt most eleve megkapja valaki a lehetőséget, de azért arra hadd utaljak, hogy értem én, hogy ki kell mondani, hogy jövőre a Kanizsai Kulturális Központ csinálja ismét a Város Napját, de hány forintból? Azt is értem, hogy most, hogy megkapja a lehetőséget, elkezd tárgyalni és majd a költségvetésbe beépítjük. De hadd utaljak rá, hogy azért az sem mindegy, hogy egy ilyen szép ünnep, akár szép ünnep - így legyen, hát, mennyibe kerül? Mert egy túlburjánzó, rendezvénycentrikus hozzáállásnak is lehetnek hátulütői. Ezt tisztelettel jeleztem, és emiatt fogok tartózkodni. Köszönöm.

**Horváth Jácint:** Köszönöm szépen. Dr. Fodor Csaba alpolgármester úr.

**Dr. Fodor Csaba:** Köszönöm szépen. Tisztelt közgyűlés! Ugye 4.000.000 forint, de ez nemcsak az áramkiépítés, áramfogyasztás költsége, hanem a marketingköltségek is bent vannak. De ha már egyszer fölhozta, akkor térjünk vissza. Amikor ezt az Erzsébet teret felújítottuk, akkor kellett volna olyan terveket készíteni és Önöknek elfogadni, vagy az Ön egyik elődjének, ami megfelel a jövőnek. Az a baj, hogy akkor, amikor a tervek készültek és elkészült a mai formájában az Erzsébet tér, akkor már annak az időnek sem feleltek meg azok a kivitelezési munkák. Most ahhoz megvizsgáltuk, megnéztük, beszéltünk az E.on-nal, szakemberekkel, tervezővel, mindenkivel, hogy lehetne ezt most? Éppen már azért, mert Károlyi Attila elnök úr ezt a kérdést már évek óta feszegeti nemcsak frakció ülésen, hanem bizottsági ülésen is, hogy valamit kéne csinálni az áramellátás ilyen formában való, vagy más formában való biztosításáról. Ez alapján megnéztük, nagyon-nagyon sok pénz, szét kell verni az egész Erzsébet teret ahhoz, hogy a föld alatti vezetékrendszert ki tudjuk cserélni, mert a mostani vezetékrendszer alkalmatlan arra, hogy ezt a megnövekedett villamosenergia felhasználást, ami a rendezvények kapcsán van, azt kielégítse. Nemcsak a trafók, meg a dobozokkal van probléma, hanem maga a vezeték keresztmetszetével is alapvető probléma van. Ön fizikus tudja, hogy annak milyen jelentősége van, hogy mekkora áramerősség szállítható bizonyos keresztmetszetű „madzagban”. Én is tudom, mert elektroműszerész vagyok. Na, de visszatérve ugye itt az üt. De a lényeg visszatérve, tehát ezért nem. Meg lehetne táplálni a Kiskastélyból meg lehetne innen a Fő utcáról, de akkor szét kéne verni az egész Erzsébet teret és ez horribilis összegbe kerülne. Azt mondtuk, hogy ezt ma még nem tudja bevállalni az önkormányzat, ezért azt gondoljuk, hogy és itt nem 4.000.000 forintról van szó, hanem jóval kevesebb pénz a villamosenergia ellátás biztosítása, tehát azért ez így kicsit furcsa lenne. Tehát erre ez a magyarázat. A másik, hogy Önök pályázat alapján végeztették el ezeket a rendezvényeket, azt most is futunk a pénzünk után, ugye tetszik emlékezni, hány millió forintunk bukott el az egyik pályázat alapján elnyert egyesület kapcsán, ami az Önök egyesülete volt, ha tetszik, ha nem és az egyesület hogyhogy nem megszűnt, a vezetőjével szemben nem tudjuk érvényesíteni azt a pár millió forint visszakövetelést, amit Önök előlegben kiadtak neki, elfelejtette visszafizetni és elfelejtette fölhasználni is, mert ugye nem történt meg a Város Napi rendezvény. Tehát azt gondolom, hogy a pályázatok sokszor jó, sokszor nem jó, akkor most ez, ez nem volt jó. Mi meg azt gondoltuk, hogy ha van egy saját intézményük, aki alkalmas erre, akkor maradjon őnáluk ez a funkció, őnekik adjuk át ezt a rendezvény rendezési jogát, és őnekik adjuk oda a pénzt. Nyilvánvalóan az a pénz nem fog elveszni és a pénz elköltése nyomon követhetőbb, mint hogyha egy független, akármilyen más szervezettel bonyolítjuk le. Ez a mi álláspontunk és ma úgy látjuk, hogy ezen az állásponton igazából nincs miért most, ma változtatni. Nem tudom, hogy ez meddig lesz így, de ma még azt gondolom, hogy még az eddigi tapasztalatok, amik jól sikerült Város Napja, jól sikerült Dödölle, satöbbi- satöbbi, inkább azt alapozzák meg, hogy ma jó helyen van ennek a rendezvénynek a rendezési joga. Köszönöm szépen.

**Horváth Jácint:** Köszönöm, több hozzászólást nem látva én is szeretném megköszönni egyébként a Kanizsai Kulturális Központnak, mind a Város napja, mind az elmúlt hétvégi Dödölle Fesztivál rendezését, mert tényleg magas minőségben tudták ezt megtenni és nagyon pozitívak a visszajelzések a lakosok részéről is. Azt hiszem, hogy a saját intézményünk szervezi, rálátunk, bárki ráláthat a költségekre, hiszen tényleg saját intézményünknél van, ennél nem igazán tudunk jobb megoldást ma és tényleg ez látszik a legjobbnak. Az áramkiépítés, akár, ha több áram lenne, mert tudunk most is több áramot rakni a térre, ugye aggregátorokkal oldjuk meg ezt a problémát, egy vagy két aggregátor van. Köszönjük a Vízmű segítségét egyébként, aki mindig rendelkezésünkre bocsátja az aggregátorokat ilyen rendezvényekre. Tulajdonképpen az áramot akkor is ki kell építeni, ha több áram van a téren, mert a vendéglátóhelyekhez, a színpadhoz, az összes sütödéhez mind a két oldalon, ugye, plusz még az út mellett, ezeket az áramellátásokat így is, úgy is, akkor is ki kell. Tehát ez a költség akkor is jelentkezne, ha több áramunk lenne, meg most is jelentkezik, amikor kevesebb áramunk van, tehát ezt sehogy sem fogjuk tudni megúszni, mert ezt ki kell építeni, utána meg le kell bontani és ezt csak szakképesített villanyszerelő építheti ki, más nem. Ezeket a rendszereket, a különböző büféknek az ellátását és a különböző árusoknak az áramellátását, tehát muszáj, ez nem megúszható költség, akkor sem, ha több áram van. Úgyhogy ezzel nem nagyon tudunk sajnos mit csinálni, de igyekszünk azért egyéb, más megoldásokat is tenni, hogy tehermentesítsük a tér egy részét esetleg. Erre vannak elképzelések. Szavazzunk akkor az előterjesztésről.

A közgyűlés 9 igen és 6 tartózkodás szavazattal a javaslatot elfogadja és a következő határozatot hozza:

**136/2025.(IX.17.) számú határozat**

Nagykanizsa Megyei Jogú Város Közgyűlése

1. egyetért azzal, hogy a 2026. évi Város Napja 2026. április 24-25. napján kerüljön megrendezésre. A 2026. évi Város Napja szabadtéri programsorozatának megszervezésével a Kanizsai Kulturális Központot bízza meg.
2. dönt arról, hogy a 2026. évi Város Napja áramkiépítésének, áramfogyasztásának költségei, valamint a marketing-kommunikációs költségek fedezéséhez szükséges 4 000 e Ft-ot az Önkormányzat 2026. évi költségvetésében külön soron biztosítja.

Felkéri a Polgármestert, hogy az előirányzatot a 2026. évi költségvetési rendelet tervezetében szerepeltesse.

**Határidő: 2026. évi költségvetés elfogadása**

**Felelős: Horváth Jácint polgármester**

(Operatív felelős: Kunics György osztályvezető)

1. **Beszámoló a Nagykanizsa és Térsége Óvodafenntartó Társulása 2024. évi feladatellátásáról, a Társulás működéséről, a Társulási Tanács munkájáról, a közösen fenntartott intézmény tevékenységéről (írásban)**

**Előterjesztő: Horváth Jácint polgármester**

**Meghívott: dr. Némethné Kovács Edit igazgató**

**Horváth Jácint:** Ez a következő napirendi pontunk, Gábris Jácint, Öné a szó!

**Gábris Jácint:** Köszönöm a szót. Úgy gondolom, hogy ennél a napirendi pontnál azért nem szabad elmenni és ki kell használni a lehetőségeket, hogy szakmailag is tudjuk egy kicsit értelmezni is, meg egy kicsit megtámogatni az intézményrendszerünket, hiszen természetesnek vesszük azt, hogy egy jól működő óvodai intézményrendszerünk van. Én most nyilvánvalóan a szakmai oldaláról közelítem meg a kérdést. De nem árt, hogyha ezt tudatosítjuk is városi szinten is, hiszen nemzetközi színtérre lépett már az óvodai intézményrendszerünk, nívódíjas intézményrendszerről beszélünk, rengeteg nemzetközi nyertes pályázattal, kiváló szakmai munkával. Külön öröm számomra az összefonódás, hiszen a szakképzési centrum és az óvónők együttműködésével gyakorlatilag az utánpótlás kérdése is egész jól alakul. A pedagógia szakterületen való képzést sikerült bekapcsolni a városi rendszerbe, ami egyébként egyedivé is tette városunkat és most már kimondható az, hogy a kiváló szakmai munka mellett, országos példát mutat az intézményrendszerünk. Én azt gondolom, hogy minden ilyen napirendi pontnál ezt büszkén el kell mondanunk, hiszen jó, hogyha az óvónők és az ott dolgozók és mindenki, aki ebben részt vesz, az hordja, hogy tudjuk, látjuk és támogatjuk őket és elismerjük a munkájukat. Ennyit szerettem volna a magam részéről hozzátenni. Köszönöm szépen.

**Horváth Jácint:** Köszönjük szépen. Egyéb hozzászólás nem lévén, a vitát lezárom, akkor szavazzunk az előterjesztésről, a beszámolóról.

A közgyűlés 15 igen (egyhangú) szavazattal a javaslatot elfogadja és a következő határozatot hozza:

**137/2025.(IX.17.) számú határozat**

Nagykanizsa Megyei Jogú Város Közgyűlése a Nagykanizsa és Térsége Óvodafenntartó Társulása 2024. évi feladatellátásáról, a Társulás működéséről, a Társulási Tanács munkájáról, a Nagykanizsa Központi Óvoda 2024/2025-ös nevelési évben végzett tevékenységéről készült beszámolót elfogadja, egyben megköszöni az intézmény jó színvonalon végzett, elkötelezett szakmai munkáját.

1. **Javaslat a Pannon Egyetemmel kötendő együttműködési megállapodás megkötésére Nyugdíjas Egyetem létrehozása céljából (írásban)**

**Előterjesztő: Horváth Jácint polgármester**

**Horváth Jácint:** A Pannon Egyetem keresett meg minket egy ilyen típusú együttműködéssel, ahol kifejezetten nyugdíjasok, idősek számára különböző képzéseket, idézőjelben képzéseket, ismeretterjesztő előadásokat tudnánk tartani, erre van lehetőség. Szerencsére az előzetes jelentkezések nagyon szépen alakulnak és jól alakul a létszáma ennek a programsorozatnak. Hamarosan ugye kezdődik is és látjuk azt, hogy van rá igény, főleg az Idősügyi Tanáccsal is ugye egyeztettük azt, hogy milyen témákban lenne esetleg ez jó és milyen témákat lehetne itt felvetni és nyilván szeretnénk ezt folytatni a későbbiekben is, úgyhogy szerintem érdemes ebben az együttműködésben továbblépni majd a későbbiekben. Balogh László, Öné a szó.

**Balogh László:** Tisztelt polgármester úr, tisztelt közgyűlés! Örülök ennek az akciónak, lassan, mint nyugdíjas is. Biztos élvezni fogják, hogy egyetemre járnak a nyugdíjas kollégák, de hadd legyen most is néhány nem félreértendő kritikai megjegyzésem. De hány forint? Nem sok egyébként, biztos vagyok benne. Azt is hadd fájlaljam, hogy eddig is lehetett volna, csak nem volt hozzá úgy ember, mint most. Én azért, ha már előterjesztés készült belőle, azért a programról is szívesen láttam volna valamit és hogy az önkormányzat vállalja, hogy: a népszerűsítést, a regisztrációk megszervezését, meg azt mondja, hogy az előadások kapcsán a vendéglátás költségét, a kulturális esemény fellépőinek díját és költségeit. Nem hiszem, hogy ez akkora összeg legyen, de ezt gyakran szoktuk kérni a múltban, hogy legyen nevesítve, pláne, ha egy közgyűlési előterjesztés lesz belőle, azzal együtt, hogy ezt a polgármester úr a polgármesteri keretéből, a 30.000.000 forintból könnyen meg tudja oldani. Félreértés ne essék, nem a savanyú a szőlő miatt mondom én, aki. Én is megoldottam volna, csak nekem 0 forint volt a polgármesteri keretem. Szóval ezt az előre vivő egy-két mondatot hadd jegyezzem meg, az amúgy értékes akció kapcsán és ezért fogok visszafogottan szavazni. Köszönöm.

**Horváth Jácint:** Köszönöm szépen. Dr. Fodor Csaba.

**Dr. Fodor Csaba:** Tisztelt közgyűlés, tisztelt Balogh László polgármester úr! Az első napirendi pontként tárgyalt költségvetésben ott van külön sor az ilyen idősügyi tevékenységek ellátására, biztosítására és abban bőven van fedezete az ilyen jellegű költségeknek, tehát nem kell külön polgármesteri keretet és semmit sem ehhez felhasználni. Azt a sort azért hoztuk létre és azért is tartjuk fenn, remélem a jövőben is, hogy az ilyen és ehhez hasonló idősügyi támogatásokat arról a sorról tudjuk finanszírozni, biztosítsuk ott a szükséges forrásokat. Nyilvánvalóan pontosan szám szerint nem tudjuk megmondani, hiszen, ha jól emlékszem, olyan van benn, hogy fél évente négy alkalom, hogy jövő év első félévében mondjuk a március, vagy április, vagy nem tudom mikor megtartandó akármilyen rendezvény milyen költsége lesz akár az idelátogató, vagy az előadók költsége, vagy egyéb más költség, azt ma még egy kicsit necces meghatározni, ezért célszerű abba a blokkba beletenni és abból a blokkból finanszírozni majd, amikor azok a költségek felmerülnek. Köszönöm szépen.

**Horváth Jácint:** Köszönöm szépen. Dr. Schauta Marcell elnök úr következik.

**Dr. Schauta Marcell:** Köszönöm a szót polgármester úr. Én úgy emlékszem, hogy Balogh László polgármester úr volt az Idősügyi Tanácsnak az elnöke az elmúlt ciklusban. Tehát elvileg nyitott kapukat döngetett saját magának, mert megcsinálhatta volna maga is, vagy kezdeményezhetett volna egy hasonlót. A Pannon Egyetem is ott volt és biztos, hogy nyitott lett volna rá. Tehát én nem értem, hogy miért sopánkodik azon, hogy a polgármesteri keretét elvettük és nem tudott ilyen hasonló rendezvényt tartani. Gyakorlatilag egy fillérjébe nem került volna. Köszönöm.

**Horváth Jácint:** Köszönöm szépen. A témákra, mert tényleg fontos egyébként, hogy milyen témák vannak. Nem emlékszem én sem pontosan a négy témára, de ha kell, a kollégák segítenek. Kettőre emlékszem, az egyik az az Internettel kapcsolatos, ugye az Internet által és az Internethasználatra leselkedő veszélyek. A másik, amire emlékszem és azt kérte külön az Idősügyi Tanács, az öröklési joggal kapcsolatos dolgok, ez nagyon fontos. Egyébként nagyon fontos, mert pont egerszegi vendégeink voltak az Idősügyi Tanácsnál, mindjárt le is nyúlták a témát, úgyhogy Ők is ebbe tartanak. Körforgásos gazdaságról lesz még szó és generációk közötti, így van, generációs történet, úgyhogy izgalmas, szerintem nagyon izgalmas lesz. Még van hely talán, gondolom, vagy nem tudom mennyien vagyunk hozzá. Köszönöm szépen. Túltárgyaltuk ezt a témát is szerintem, úgyhogy és még az utakról nem is beszéltünk ennek kapcsán, úgyhogy a határozati javaslatról kérem szavazzunk.

A közgyűlés 9 igen és 6 tartózkodás szavazattal a javaslatot elfogadja és a következő határozatot hozza:

**138/2025.(IX.17.) számú határozat**

Nagykanizsa Megyei Jogú Város Közgyűlése a Nagykanizsa Megyei Jogú Város Önkormányzata, valamint a Pannon Egyetem Körforgásos Gazdaság Egyetemi Központja között kötendő jelen előterjesztés 1. mellékletét képező együttműködési megállapodást elfogadja, és felhatalmazza a polgármestert annak aláírására.

**Határidő: 2025. október 01. (szerződés aláírása)**

**Felelős: Horváth Jácint polgármester**

(Operatív felelős: Bagarus Ágnes csoportvezető)

1. **Javaslat a TOP\_PLUSZ projektekhez kapcsolódó projektmenedzsment szerződések aláírására (írásban)**

**Előterjesztő: Horváth Jácint polgármester**

**Meghívott: Nyeste Péter ügyvezető**

**Horváth Jácint:** Szokásos előterjesztés a Városfejlesztő és az önkormányzat közötti menedzsment szerződésekről. Nem látok észrevételt, kérdés és hozzászólást. De, elnézést, most már látok, igen. Balogh László polgármester úr.

**Balogh László:** Tisztelt polgármester úr, tisztelt közgyűlés! Igen, sokszor elmondtuk már és azért annak hadd örüljünk, hogy 7,9 milliárd forint fordítódik itt, hát elvileg 2021-2027 között, lesz abból persze ’28 is, vissza nem térítendő Európai Uniós támogatás, kormányzati csatornázással, azért azt is jegyezzük meg. Már jó pár tétel elindult és most jött egy komoly csomag közel 4 milliárd forintos értékben, 8 projektet illetően, ennek örüljünk. Örülhetünk mi is, tehát itt igen lesz a szavazat, természetesen, hogy állítódjék fel a projektmenedzsment. De egy mondatot, emiatt jelentkeztem csak be, hadd húzzák alá, hogy az Építési és Közlekedési Minisztérium jelezte, hogy a projekt megvalósításába konzorciumi tagként nem kívánt belépni és építtetőként sem kíván eljárni. Tehát nem igaz, hogy mindenre rátenyerel az ÉKM. Ezt szerettem volna elmondani. Köszönöm.

**Horváth Jácint:** Köszönöm szépen. Dr. Fodor Csaba.

**Dr. Fodor Csaba:** Köszönöm szépen. Tisztelt közgyűlés! Én örülök Balogh László polgármester úr örömének. Én magam is így vagyok vele, csak azért imádkozom, hogy Cseresnyés Péter ne menjen be a minisztériumba, mert akkor is így volt. Akkor is ezt a levelet megkaptuk a minisztériumból, ugyanattól a közigazgatási államtitkár asszonytól, hogy nem kíván belépni. Aztán utána jött egy másik levél, hogy Cseresnyés Péter bement a miniszterhez, így leírta, papírunk van róla és ezen besétálás következtében Nagykanizsától elvették azt a jogot, hogy akár már most elkészülhetett volna a Tripammer utca. Azért gyorsan inkább megkötjük ezt a szerződést, mert hátha ezek meg lesznek kötve, akkor hátha nem veszik el és akkor hátha csak egy szál virággal kell bemenni Cseresnyés Péternek a minisztériumba, vagy egy doboz bonbonnal, mit bánom én mivel, de nem tudja már azt kérni, hogy ezt így vegyék el a várostól. Köszönöm.

**Horváth Jácint:** Radics Bálint képviselő úr.

**Radics Bálint:** Tisztelt polgármester úr, tisztelt közgyűlés! Nem tudom, hogy miért kell a polgármester úrnak meg alpolgármester úrnak is hangulatot kelteni, mikor pontosan tudják Önök is, hogy a Tripammer utcai beruházás akkor se készült volna el ebben az évben, hogyha nem az Építési és Közlekedési Minisztérium veszi át a projektet. Biztos, hogy nem. Hát a pályázatot úgy adta be Nagykanizsa, a nagykanizsai Városfejlesztő, hogy 2026-os kivitelezéssel. Ez volt a tervben, mostan is ez van a támogatói szerződésben, tehát ez mind hangulatkeltés, én azt gondolom, hogy ennek semmi értelme polgármester úr és alpolgármester úr. Örüljünk annak, hogy elkészül kormányzati támogatással, százszázalékos előleggel. Korábbi években, amikor liberális meg szocialista kormányok voltak, akkor az önkormányzatoknak nem volt lehetősége százszázalékos előfinanszírozást igénybe venni, ezt pontosan tudja polgármester úr. Pontosan tudja, nem volt ilyen. Most 8 milliárd forintot biztosít a kormány Nagykanizsának az EU-s forrásokból, amire csak Nagykanizsa pályázhat. Nem lehet más városnak bepályázni ugyanerre a forrásra, ez Nagykanizsáé és én azt gondolom, hogy ennek inkább örülni kellene, mint hogy hangulatot kelteni és Cseresnyés Pétert olyan helyzetbe hozni, ami teljesen jogtalan és nem igaz.

**Horváth Jácint:** Köszönöm szépen. Dr. Fodor Csaba.

**Dr. Fodor Csaba:** Köszönöm szépen. Arról papírunk van, hogy bement, arról szól az a levél, hogy bement a képviselő úr és a miniszter úrral folytatott megbeszélés eredményeként visszavonja azt a korábbi levelét, ami arról szólt, amit most Balogh László polgármester úr mondott, kész és kijelölte az ÉKM a Magyar Közutat, egy. Kettő: hosszas tárgyalásokat folytattunk ezt megelőzően is, aztán meg azt követően is értelemszerűen és igenis megvolt az az esély, hogy ez az út elkészüljön. Én azt kértem akkor, hogy október 20-ig be kell fejezni a beruházást, mert nyilvánvalóan nem lehet rátolni a mindenszenteki ünnepekre azt, hogy ott a Tripammer utca fel legyen túrva. Meg is volt erre az ütemterv, meg is volt pontosan, hogy mit, mikor, ki, mit csinál meg, sajnos ezek mind kútba estek. Éppen ezért a tervezővel is lefolytattuk a szükséges egyeztetéseket, a tervező meg is csinálta vállalt határidőre a dokumentumokat, minden rendben volt a hatósággal is, tehát azért ez nem hangulatkeltés, ezek tények, nem akarok én meg nincs is értelme erről beszélni. Egy viszont még egy tény, hogy ezek nagyrészt EU-s pénzek, vissza nem térítendő Európai Uniós pénzek, tehát ezeket költjük mi el azokra a célokra, amelyeket korábban meghatározott a közgyűlés, azokban akkora forrásmegjelöléssel, ami ott van. A nagy baj az, hogyha ilyenek történnek, akkor az a kérdés merül föl, hogyha elviszik tőlünk bármelyik beruházást, építtetőként, beruházóként, mindenhogyan és mondjuk elkészül a mű, bármelyik utca mondjuk, de maradjunk a Tripammer utcánál. Mi van, ha forráshiányos lesz, mert az idő előrehaladtával, hátha nem olcsóbb, hanem drágább lesz a beruházás. Ki pótolja azt a pénzt? Az ÉKM, mint beruházó, meg finanszírozó, meg építtető? Vagy, ha nem olyan minőségben készül, amilyen minőségben el kell, hogy készüljön az a mű. Ki veszi át azt a művet? Mi, aki elvileg mienk az út, mármint miénk alatt a várost tessék érteni. Tehát a városé. Akkor mi vegyük át mondjuk olyan minőségben, ha nem olyan? Ezek mind feltételezések, tehát félreértés ne essék, nem tények, tehát ez tényleg szigorú, csak nagyon halvány feltételezések. Vannak ebben problémák, amik későbbiekben jelentkezhetnek, mi ezeket szerettük volna elkerülni és nem hangulatot akarunk kelteni, mert aztán az a legrosszabb ebben az egész történetben. Mert nem kell itt sem egyik oldalról, sem másik oldalról, hanem mi azt kérjük, hogy mindenki azon dolgozzon, hogy ezek a pénzek mielőbb hasznosuljanak, mielőbb az adott célra felhasználhatók legyenek, mert akkor azt feltételezzük, hogy benn maradunk abban a keretben, amit akkor a szakemberek meghatároztak. Ennyi, és ezért vagyunk morcosak, hogy elviszik ezeket a lehetőségeket, mert hátha mi magunk gyorsabban, ütemezettebben, talán még néha olcsóbban is meg tudnánk csinálni. Ennyi volt az összes. Köszönöm szépen.

**Horváth Jácint:** Köszönöm szépen. Szabó Szilárd frakcióvezető úr.

**Szabó Szilárd:** Köszönöm a szót. Tisztelt közgyűlés! Itt a Tripammer utca az rendszeresen előkerül. Ugye egy nagyon jó ok arra, hogy lehessen Cseresnyés Péterezni, meg mindenkit hibáztatni, csak éppen magunk ne nézzünk a tükörbe. Kinek nem inge, ne vegye magára. De az igazsághoz az is hozzátartozik, hogy amikor az ÉKM kijelölte a Magyar Közutat és átadta neki ezt a feladatot, akkor a Magyar Közút megvizsgálta a rendelkezésre álló anyagot, köztük a terveket. Bizonyára Önök is találkoztak vele, hogy mi volt a Magyar Közútnak a konklúziója, illetve a válasza, vagy éppen a szakértői véleménye, hogy azok a tervek, ami alapján Önök azt mondják, hogy hát, ha nincsen Cseresnyés Péter, meg ha nincs ez, meg az akkor már elkészült volna a Tripammer utca. Akkor sem készült volna el, mert azok a tervek nem feleltek meg a jelenlegi előírásoknak és szabványoknak. Ezt a Magyar Közút mondta. Ezt a Magyar Közút illetékes emberei mondták, hogy azok alapján a tervek alapján nem lehetett volna elkezdeni a munkát. Függetlenül attól, hogy egyébként ez reálisan megvalósulhatott volna-e vagy sem. De elég sok ok van, ami miatt nem, úgyhogy szerintem fölösleges ezzel haknizni, már csak azért is, mert remélhetőleg ez most már reálisan el fog készülni ez az útfelújítás, amit mi egyébként már évekkel ezelőtt ide közgyűlés elé terjesztettünk és kardoskodunk Radics képviselőtársammal. Volt is rá a városnak pénze, de mindegy, ez se fontos. Remélhetőleg 1-2 éven belül megoldódik és nemcsak a Tripammer utca, hanem a mellette lévő parkolás, illetve csapadékvíz elvezetésének a problémája is. Köszönöm a szót.

**Horváth Jácint:** Köszönöm szépen. Berta Krisztián.

**Berta Krisztián:** Köszönöm szépen. Na hát akkor Cseresnyés Péterezzünk egyet, folytassuk. Tehát ezek a tervek, amik ugye elkészültek, be lettek adva, ezek Cseresnyés Péter polgármestersége idején készültek.

**xy:** … (mikrofon nélkül beszél)

**Berta Krisztián:** Képviselőtársam, tisztelettel végig hallgattam, Ön is tegye meg, köszönöm. Tehát 2014-ben készültek el ezek a tervek, 2014 januárjában tárgyalta az akkori Városfejlesztési Bizottság, ha jól tudom, ha jól tudom, akkor még Cseresnyés Péter volt a polgármester is és azt a bizonyos ülést ugye még Gyalókai képviselőtársunk vezette. Bár akkor, amikor a terveket tárgyalták, akkor már Bizzer képviselő úrnak adta át a vezetést, aki egyébként megkérte a bizottság tagjait, hogy egy akkor éppen felvetendő napirendet nyugodtan nézzenek át, hiszen a tervismertetések alatt és akkor talán az éppen felvett napirendhez hozzá tudnak majd szólni. Hát lehet, hogy ezt nem kéri képviselő úr, akkor olyan terveket fogadott volna el az akkori bizottság, hogy nem lett volna benne kifogásolnivaló. De csak, ha már a tervekről beszélünk, akkor beszéljünk a tényekről is, hogy azok a tervek lettek leadva, amik Cseresnyés Péter polgármestersége idején készültek. Egyébként meg amiért mi miért nem nyúltunk hozzá, vagy lehetett korábban hozzányúlni, hát azért az uszodaprojekt miatt eléggé stoppolva volt az a terület.

**xy:** … (mikrofon nélkül beszél)

**xy:** Tízéves tervekkel semmit nem lehet csinálni. (mikrofon nélkül beszél)

**Berta Krisztián:** Igen, de a Modern Városok Programja miatt stoppolva volt, úgyhogy hiába mondja ezt a tízéves terveket, de úgy tudom, még azt látom Fodor Csaba alpolgármester úr is még hozzá kíván szólni, úgyhogy Ő pedig innen folytatja. Köszönöm.

**Horváth Jácint:** Köszönöm szépen. Dr. Fodor Csaba.

**Dr. Fodor Csaba:** Köszönöm szépen. A Tripammer utcát valóban többször felhozták és 100.000.000 forintot akartak rá biztosítani akkor, úgyhogy a forrása nem volt meg, korántsem, most 320.000.000 forint körül van a teljes forrása és imádkozunk, hogy beleférjünk ebbe. Ehhez tessék hozzászámolni azt, hogy a 100.000.000 hogy lett volna, és abban még bent kellett volna legyen abban a 100.000.000-ban a víziközmű-rendszer kiváltása is, ami most nincs benne ebben a 320-ban. Tehát azért forrás oldal nem volt meg egy kicsit sem. Azok a tervek, amiről beszélt Krisztián az, hogy mondjam, azok olyan dokumentumok voltak, amelyeknek az áttervezésére, az aktualizálására lefolytattuk a szükséges egyeztetéseket a tervezővel, nemcsak ővele, hanem a csapadékvíz-hálózattal, vagy rendszer tervezőjével is, külön-külön és együtt is és ezek aktualizálva lettek, ezek a tervek. Az, hogy most ott kinek milyen, ezen az egyik tervmegbeszélésen valóban voltak ott közutas kollegák is, hogy kinek milyen elképzelése volt, meg milyen kérése volt, van, amit azt mondtuk, hogy igen, azt el lehet fogadni, van, amire azt mondtuk, hogy az nem, nem fogadható el, az a felvetés. Tehát a tervegyeztetéseken ez felmerült, de ez önmagában az egész folyamatot és a folyamat ütemezését nem érintette, mert azokat a határidőket, amiket megegyeztünk és meghatároztunk, azokat a tervező kolléganő betartotta és ezeknek eleget tett. Tehát most valóban ezen vitatkozhatunk, hogy mi lett volna, ha - de ezek tények. Tehát amiket mondok, ezek tények, bizonyíthatóak, jegyzőkönyvek, dokumentációk igazolják. Nyilvánvalóan, ha leesett volna a hó augusztusban, akkor nagy valószínűséggel nem lett volna meg ez a beruházás, de mivel nem is tudjuk, tehát a puding próbája az evés, de hát a pudingot meg nem engedték megkészíteni nekünk, azt elvitték, tehát majd megeszi más, az meg elmondja, hogy milyen volt. Nem tudjuk. Tehát én azt gondolom, hogy ebben tényleg fölösleges vitatkozni, nem akarunk itt, én meg azt különösen nem akarok Cseresnyés Péterezni, nem Cseresnyés Péterezni, az tény volt, hogy bement. Nem volt egy szerencsés helyzet szerintem. Na mindegy, nem kellett volna megtennie. Ha bement, akkor azt kérhette volna, hogy minél előbb inkább, hogy sürgessük ezt a dolgot, hogy előre haladjunk, tehát tök mindegy, ténykérdés. Most arról van szó, hogy azt kérjük, hogy ezeket a projektmenedzsmenti szerződéseket kössük meg a Városfejlesztő Kft-vel, hogy ez minél előbb legalább ezen az oldalon is el tudjunk indulni és minél előbb el tudjuk kezdeni a kiírásokat, meg a dokumentációk készítését, satöbbi, satöbbi, mert az soknak tűnhet az az idő, ami alatt ezek megvalósulnak. De mind ahhoz, hogy eljussunk a megvalósításig, azért az is jó pár hónapot igénybe kell vegyen és ezeket szeretnénk, hogy amennyire csak lehet lerövidíteni, hogy valóban beleférjünk, mert nem csak a műszaki megvalósulás, hanem a pénzügyi elszámolásnak is van határideje ezekkel az EU-s pályázatokkal kapcsolatosan és azoknak is meg szeretnénk felelni határidőben, erről szól ez. Köszönöm szépen.

**Horváth Jácint:** Köszönöm szépen. Radics Bálint.

**Radics Bálint:** Tisztelt polgármester úr, tisztelt közgyűlés! A Város-, és Gazdaságfejlesztési Bizottság elnökeként Berta Krisztiánnak azért csak kellene tudnia, hogy tízéves terveket felül kell vizsgálni. Szóval az, hogy most visszafele mutogat, hogy annak idején miért úgy készültek el a tervek, azért az eléggé visszatetsző. Mint elnöknek Önnek ezzel teljesen tisztába kellene lenni. És még egyszer hangsúlyozom, hogy a hatályos támogatói okiratban is az a terv van, hogy a Tripammer utca 2026-ban kerül kivitelezésre. Én amikor itt a közgyűlésben javasoltam, hogy a kiviteli terveket készítse el az önkormányzat, előre meneküljünk, akkor nem hallgattak meg. Megtehettük volna, ugyanúgy el lehetne most számolni azt a költséget és akkor viszont ki lehetett volna ebben az évben futtatni, november elseje előtt át lehetett volna adni a Tripammer utcát. De Önök nem hallgattak ránk. Én most azt gondolom, ne mutogassanak se Cseresnyés Péterre, meg se az ÉKM-re hanem akkor nézzék vissza a közgyűléseket és akkor hallgassák meg, hogy mit javasoltam. Köszönöm szépen.

**Horváth Jácint:** Köszönöm szépen. Alkalomadtán megnézzük. Berta Krisztián.

**Berta Krisztián:** Csak röviden, tehát felülvizsgálhatták volna Önök, ha akarták volna, de semmi szándékuk nem volt rá, sajnos, egyrészt. Másrészt pedig Önök is tisztában vannak a Modern Városok Programos hakni keretében belül milyen projektet szántak oda.

**xy:** Le lett az fújva. (mikrofon nélkül beszél)

**Berta Krisztián:** Le lett fújva így, ahogy mondja. Köszönöm.

**Horváth Jácint:** Köszönöm szépen. Jót vitatkoztunk a Tripammer utcáról, habár nem része az előterjesztésnek. De tényleg, alapvetően június végén, július elején voltunk abban az állapotban, hogy nagyjából akkor, amikor a Rózsa - Hevesi körforgalmat kiírtuk, attól nagyjából egy-két hét csúszással ennek a kiírása is megtörténhetett volna. Ott még annyi történt, hogy a Közútnak át kellett variálnia, a Közút teljesen más típusú költség …. táblába, a közút felé az anyagot, ami, ha mi írjuk ki, akkor nem kellett volna például, tehát, de mindegy. Tehát tényleg ott voltunk nyár elején, vagy nyár első harmadában nagyjából, hogy ez kiírható lett volna közbeszerzésre és akkor most akár épülhetne is. De meglesz, remélem jövő ilyenkorra már visszafelé nézünk és le van zárva ez a vita a Tripammer utcáról, ami szintén évek óta folyik. Szavazzunk az előterjesztésről.

A közgyűlés 15 igen (egyhangú) szavazattal a javaslatot elfogadja és a következő határozatot hozza:

**139/2025.(IX.17.) számú határozat**

Nagykanizsa Megyei Jogú Város Közgyűlése

1. a jelen előterjesztés 1. sz. mellékletében foglaltak szerint jóváhagyja a Nagykanizsa Megyei Jogú Város Önkormányzata és a Nagykanizsai Városfejlesztő Korlátolt Felelősségű Társaság között kötendő **„Balaton utca felújítása”** című**,
TOP\_PLUSZ-1.3.2-23-NA1-2025-00003 azonosítószámú** **projekt projektmenedzsment szerződését.** Felkéri a Polgármestert a szerződés aláírására.

**Határidő: 2025. szeptember 30.**

**Felelős: Horváth Jácint polgármester**

(Operatív felelős: Nyeste Péter ügyvezető)

1. a jelen előterjesztés 2. sz. mellékletében foglaltak szerint jóváhagyja a Nagykanizsa Megyei Jogú Város Önkormányzata és a Nagykanizsai Városfejlesztő Korlátolt Felelősségű Társaság között kötendő **„Pivári utca hiányzó szakaszának felújítása”** című, **TOP\_PLUSZ-1.3.2-23-NA1-2025-00004 azonosítószámú** **projekt projektmenedzsment szerződését.** Felkéri a Polgármestert a szerződés aláírására.

**Határidő: 2025. szeptember 30.**

**Felelős: Horváth Jácint polgármester**

(Operatív felelős: Nyeste Péter ügyvezető)

1. a jelen előterjesztés 3. sz. mellékletében foglaltak szerint jóváhagyja a Nagykanizsa Megyei Jogú Város Önkormányzata és a Nagykanizsai Városfejlesztő Korlátolt Felelősségű Társaság között kötendő **„Közösségi zöld megújulás Nagykanizsán, Sétakert, Aréna melletti zöldterület, Mindenki Sportpálya fejlesztése”** című, **TOP\_PLUSZ-1.3.2-23-NA1-2025-00005 azonosítószámú** **projekt projektmenedzsment szerződését.** Felkéri a Polgármestert a szerződés aláírására.

**Határidő: 2025. szeptember 30.**

**Felelős: Horváth Jácint polgármester**

(Operatív felelős: Nyeste Péter ügyvezető)

1. a jelen előterjesztés 4. sz. mellékletében foglaltak szerint jóváhagyja a Nagykanizsa Megyei Jogú Város Önkormányzata és a Nagykanizsai Városfejlesztő Korlátolt Felelősségű Társaság között kötendő **„Közösségi élménytér fejlesztése a Csónakázó-tónál”** című**, TOP\_PLUSZ-1.3.2-23-NA1-2025-00006 azonosítószámú** **projekt projektmenedzsment szerződését.** Felkéri a Polgármestert a szerződés aláírására.

**Határidő: 2025. szeptember 30.**

**Felelős: Horváth Jácint polgármester**

(Operatív felelős: Nyeste Péter ügyvezető)

1. a jelen előterjesztés 5. sz. mellékletében foglaltak szerint jóváhagyja a Nagykanizsa Megyei Jogú Város Önkormányzata és a Nagykanizsai Városfejlesztő Korlátolt Felelősségű Társaság között kötendő **„Családok Átmeneti Otthona felújítása”** című**, TOP\_PLUSZ-3.4.1-23-NA1-2025-00004 azonosítószámú** **projekt projektmenedzsment szerződését.** Felkéri a Polgármestert a szerződés aláírására.

**Határidő: 2025. szeptember 30.**

**Felelős: Horváth Jácint polgármester**

(Operatív felelős: Nyeste Péter ügyvezető)

1. a jelen előterjesztés 6. sz. mellékletében foglaltak szerint jóváhagyja a Nagykanizsa Megyei Jogú Város Önkormányzata és a Nagykanizsai Városfejlesztő Korlátolt Felelősségű Társaság között kötendő **„Rózsa Tagóvoda felújítása”** című**, TOP\_PLUSZ-3.4.1-23-NA1-2025-00005 azonosítószámú** **projekt projektmenedzsment szerződését.** Felkéri a Polgármestert a szerződés aláírására.

**Határidő: 2025. szeptember 30.**

**Felelős: Horváth Jácint polgármester**

(Operatív felelős: Nyeste Péter ügyvezető)

1. a jelen előterjesztés 7. sz. mellékletében foglaltak szerint jóváhagyja a Nagykanizsa Megyei Jogú Város Önkormányzata és a Nagykanizsai Városfejlesztő Korlátolt Felelősségű Társaság között kötendő **„Hevesi Tagóvoda felújítása”** című**, TOP\_PLUSZ-3.4.1-23-NA1-2025-00006 azonosítószámú** **projekt projektmenedzsment szerződését.** Felkéri a Polgármestert a szerződés aláírására.

**Határidő: 2025. szeptember 30.**

**Felelős: Horváth Jácint polgármester**

(Operatív felelős: Nyeste Péter ügyvezető)

1. a jelen előterjesztés 8. sz. mellékletében foglaltak szerint jóváhagyja a Nagykanizsa Megyei Jogú Város Önkormányzata és a Nagykanizsai Városfejlesztő Korlátolt Felelősségű Társaság között kötendő **„Ipari csarnok építése 2. ütem”** című**, TOP\_PLUSZ-6.2.1-23-NA1-2024-00001 azonosítószámú** **projekt projektmenedzsment szerződését.** Felkéri a Polgármestert a szerződés aláírására.

**Határidő: 2025. szeptember 30.**

**Felelős: Horváth Jácint polgármester**

(Operatív felelős: Nyeste Péter ügyvezető)

**Horváth Jácint:** Következik a 16-os napirendünk.

1. **Polgármesteri tájékoztató (írásban)**

**Előterjesztő: Horváth Jácint polgármester**

**Horváth Jácint:** Egy kiegészítésünk van hozzá, a Fit Kid nevű rendezvény támogatásával kapcsolatban, ehhez nem látok hozzászólást, kérdést, akkor kérem szavazzunk róla, egyben. Köszönöm szépen.

A közgyűlés 9 igen, 1 nem és 5 tartózkodás szavazattal a javaslatot elfogadja és a következő határozatot hozza:

**140/2025.(IX.17.) számú határozat**

Nagykanizsa Megyei Jogú Város Közgyűlése

1. 142/2024.(VI.27.), 234/10/3/2024.(XII.12.), 10/1/2025.(I.30.), 27/5/2025.(II.25.), 46/1/2025.(III.27.), 46/8/2025.(III.27.), 46/9/2025.(III.27.), 46/10/2025.(III.27.), 46/11/2025.(III.27.), 46/12/2025.(III.27.), 46/13/2025.(III.27.), 46/14/2025.(III.27.), 46/17/2025.(III.27.), 46/19/2025.(III.27.), 46/21/2025.(III.27.), 46/22/2025.(III.27.), 46/23/2025.(III.27.), 46/24/2025.(III.27.), 56/2025.(III.27.), 57/2025.(III.27.), 58/11/2025.(III.27.), 58/16/2025.(III.27.), 61/4/2025.(III.27.), 71/2025.(V.22.), 77/1-2/2025.(V.22.). 79/2025.(V.22.), 80/1-2/2025.(V.22.) 81/2/2025.(V.22.), 82/2025.(V.22.), 83/1-3/2025.(V.22.), 84/2025.(V.22.), 91/2025.(V.22.), 92/10/2025.(V.22.), 92/11/2025.(V.22.), 92/17/2025.(V.22.), 92/18/1-2/2025.(V.22.), 92/19/2025.(V.22.), 93/1/2025.(V.22.), 93/3/2025.(V.22.), 93/4/2025.(V.22.), 94/1/2025.(V.22.), 94/3/2025.(V.22.), 94/4/2025.(V.22.), 95/1/2025.(V.22.), 95/3/2025.(V.22.), 95/4/2025.(V.22.), 95/5/2025.(V.22.), 95/6/2025.(V.22.), 95/7/2025.(V.22.), 95/8/2025.(V.22.), 95/9/2025.(V.22.), 95/10/2025.(V.22.), 95/11/2025.(V.22.), 96/1/2025.(V.22.), 96/2/2025.(V.22.), 96/3/2025.(V.22.), 97/1/2025.(V.22.), 97/3/2025.(V.22.), 97/4/2025.(V.22.), 98/1/2025.(V.22.), 98/3/2025.(V.22.), 98/4/2025.(V.22.), 99/1/2025.(V.22.), 99/3/2025.(V.22.), 99/4/2025.(V.22.), 100/1/2025.(V.22.), 100/2/2025.(V.22.), 100/3/2025.(V.22.), 101/2025.(V.22.), 102/2025.(V.22.), 107/1/2025.(V.22.), 107/2-3/2025.(V.22.), 107/4-5/2025.(V.22.), 108/1-5/2025.(VI.26.), 109/2025.(VI.26.), 110/2025.(VI.26.), 111/1-3/2025.(VI.26.), 112/2025.(VI.26.), 114/2025.(VI.26.), 115/3/2025.(VI.26.), 116/1/2025.(VI.26.), 116/2-3/2025.(VI.26.), 117/1/2025.(VI.26.), 117/4,5/2025.(VI.26.), 119/4/2025.(VI.26.), 119/6/2025.(VI.26.), 121/13/2025.(VI.26.), 121/16/2025.(VI.26.), 121/18/2025.(VI.26.), 121/19/2025.(VI.26.), 121/20/2025.(VI.26.), 121/23/1/2025.(VI.26.), 121/23/2/2025.(VI.26.), 121/24/2025.(VI.26.), 121/25/2025.(VI.26.), 121/26/2/2025.(VI.26.), 121/27/2025.(VI.26), 124/3/2025.(VI.26.) 125/2/2025.(VI.26.) végrehajtásáról szóló jelentést elfogadja.
2. a 254/23/2/2022.(IX.07.) számú határozat– A Csónakázó-tó környéke és vízterülete használati rendjének szabályozása – végrehajtásának határidejét 2025. október 31. napjáig meghosszabbítja.
3. a 114/2023.(IV.27.) számú határozat – Javaslat a 0442/39 és 0442/41 hrsz-ú ingatlanok belterületbe vonásával kapcsolatos döntés meghozatalára – végrehajtásának határidejét 2025. november 30. napjáig meghosszabbítja.
4. a 190/3/2023.(VI.26.) számú határozat - Javaslat a Nagykanizsa, Sugár utca 8. I. emelet l. szám alatt található, nem lakás célú helyiség Kanizsa Médiaház Nonprofit Kft részére ingyenes használatba adásához szükséges döntés meghozatalára – végrehajtásának határidejét 2025. december 31. napjáig meghosszabbítja.
5. a 146/2/2024.(VI.27.) számú határozat - Tájékoztató Nagykanizsa közvilágítási rendszerének bővítéséről, a rendszer aktív elemeinek korszerűsítéséről – végrehajtásának határidejét 2025. december 31. napjáig meghosszabbítja.
6. a 117/3.1/2025.(VI.26.) számú határozat - Javaslat civil szervezetek támogatására – végrehajtásának határidejét 2025. október 15. napjáig meghosszabbítja.
7. egyetért azzal, hogy a 2025. évi „Civil szervezetek támogatása” keret terhére az alapítványok támogatását a 1. sz. melléklet szerint biztosítja.

**Határidő: 2025. október 10. (szerződések megkötése)**

**Felelős: Horváth Jácint polgármester**

(Operatív felelős: Bagarus Ágnes csoportvezető

 Kunics György osztályvezető)

1. egyetért azzal, hogy az idősügyi klubok 2025. évi működési támogatása terhére az alapítványoknak, mint mentorszervezeteknek a támogatását 2. sz. melléklet szerint biztosítja.

**Határidő: 2025. október 10. (szerződések megkötése)**

**Felelős: Horváth Jácint polgármester**

(Operatív felelős: Bagarus Ágnes csoportvezető

 Kunics György osztályvezető)

1. dönt arról, hogy Nagykanizsa Megyei Jogú Város Önkormányzata csatlakozzon a XI. Országos Rajzfilmünnephez. Egyúttal felhatalmazza a polgármestert, hogy a csatalakozáshoz szükséges intézkedéseket tegye meg.

**Határidő: 2025. szeptember 30.**

**Felelős: Horváth Jácint polgármester**

(Operatív felelős: Bagarus Ágnes csoportvezető)

1. a Nagykanizsai Városfejlesztő Kft. jelentését a 2025. évi Közszolgáltatási Szerződésének féléves teljesítéséről elfogadja.
2. egyetért Nagykanizsa közigazgatási területén érvényes helyi járati menetrend és ezzel összefüggésben a Nagykanizsa Megyei Jogú Város Önkormányzata és a Volánbusz Zrt. jogutódjaként a MÁV Személyszállítási Zártkörűen Működő Részvénytársaság között a helyi menetrend szerinti autóbusszal történő személyszállítási közszolgáltatási feladatainak ellátása tárgyában kötött 2026.12.31. napjáig hatályos közszolgáltatási szerződés mellékletét képező menetrend 2025. május 1. napi hatállyal történő módosításával az alábbiak szerint:

**A 16, 16A számú járat esetében:**

* A Kalmár utcától hétvégén és ünnepnapokon 6:25-kor induló 16A járat szombati napokon 10 perccel korábban, 6:15-kor indul.
* A Kiskanizsáról szombati napokon eredetileg 7:06-kor induló 16A járat 15 perccel korábban, 6:51-kor indul.

**A 10, 10A, 10Y számú járat esetében:**

* A Kalmár utcából eredetileg 5:25-kor induló 10-es járat hétvégén 5:30-kor indul, és rövidebb menetidővel közlekedik.
* A Nagyfakosról eredetileg 5:47-kor induló járat hétvégén és ünnepnapokon 5:48-kor indul, és rövidebb menetidővel közlekedik.
1. felhatalmazza a polgármestert az 1. pont szerinti menetrend-módosítással összefüggő, Ügyrendi, Jogi, Nemzetpolitikai és Közrendi Bizottság által jóváhagyott szerződésmódosítás aláírására.

**Határidő: 2025. december 31.**

**Felelős: Horváth Jácint polgármester**

(Operatív felelős: Tárnok Ferenc osztályvezető)

1. 1.000.000 Ft vissza nem térítendő támogatást biztosít a Nagykanizsa Gyermek és Ifjúsági Labdarúgásért Alapítványnak a 2025. november 1-6. között megrendezésre kerülő XXI. Fit Kid Európa Kupa verseny megszervezéséhez. A támogatás forrása Nagykanizsa Megyei Jogú Város Önkormányzata 2025. évi költségvetésének 1/13. számú mellékletében szereplő „Polgármesteri keret” előirányzat.

A Közgyűlés felkéri a polgármestert, hogy az átutalásra vonatkozó támogatási szerződést írja alá.

**Határidő: 2025. október 31.**

**Felelős: Horváth Jácint polgármester**

(Operatív felelős: Bagarus Ágnes humánigazgatási és szervezési csoportvezető, Kunics György osztályvezető)

1. a fontosabb intézkedésekről, eseményekről szóló tájékoztatót tudomásul veszi.

**Horváth Jácint:** Következik az „*Interpellációk, kérdések”*. A szókérés sorrendjében adom meg Önöknek a szót.

1. **Interpellációk, kérdések**

**Horváth Jácint:** Elsőként Berta Krisztián képviselőtársam.

**Berta Krisztián:** Tisztelt polgármester úr, tisztelt közgyűlés! Négy kérdést szeretnék feltenni, illetve kérést. Ugye a Herman Ottó utcában 2 évvel ezelőtt akadálymentessé tettük a Batthyány utcából vezető járdát a lakók kérésére, azóta viszont több lakó jelezte az elmúlt időszakban, hogy a további társasházaknál is szükség lenne akadálymentesítésre. Így most, hogy lassan indul a parkoló bővítés kivitelezése, így adná is magát a lehetőség kettő az egyben megoldással, így ebben kérném a VIA segítségét, hogy ahol szükséges, ott tegyük akadálymentessé a padkákat. Ha már VIA, és ha már szóba került a kórház környéki parkolás, így a kérésemre a VIA felmérte, hogy a kórház körüli parkolási helyzetben mi is a helyzet. Ez egy keddi napon történt, július 29-én. Ez a felmérés is alátámasztja, hogy mekkora égető szükség van arra, hogy ott a parkolási problémákat rendezzük, hiszen ezen a keddi napon, és ez csak egy átlagos nyári nap volt, a 185 férőhelyből 65 állandó gépkocsit számoltak. Természetesen ebből akadhat ott lakóké is, ezt nem tudhatjuk így, de látható az, hogy többségében vélhetően a kórházi állomány dolgozói veszik igénybe ezeket a parkolókat. Ezzel egyidőben egyébként megnézték azt is, hogy a kórház területén jelentős szabad férőhely állt rendelkezésre. Úgy gondoljuk, hogy a kórház környéki parkolási probléma jelentősen mérsékelhető lenne már azzal is, hogyha a kórházban dolgozók igénybe vennék a kórházi parkolókat és ebben kérnénk a polgármester úr segítségét, hogy kezdeményezzünk a kórház igazgatójával egyeztetéseket, hogy ebben valamilyen megoldás születhessen, ami mind a dolgozók, mind a környéken élők és mind a kórházba látogatók parkolási problémáit enyhíthetné. Harmadik kérdésem az szinte már-már visszatérő probléma, az Eötvös tér környezetében és a Kórház utcában élők szeretnék kérni a most már Városrendészet segítségét abban, hogy legyen sűrűbb a járőrözés a környékükön, mert számukra már sokszor elviselhetetlen és egyre sűrűbben is fordulnak elő ilyen időszakok, hogy egyre többen viselkednek oda nem illő módon, ittasan, bódult állapotban. Egyébként ez, bár nem körzetem, de a Rózsa utca 20. környékén is nagy problémát jelent, hiszen az ottani játszótér nemcsak a kisgyerekeseket vonzza, hanem szintén az ittas és bódult állapotban lévőket, ami az ott lakóknak elég nagy bosszúságot jelent és ebben kérnék a Városrendészet segítségét. Negyedik kérdésem az pedig hát több utcát foglal magába, hiszen átfogóbb a kérés, de konkrétan a Platán sorral kerestek meg, illetve Attila utcából, Bartók Béla utcából, Csokonaiból többen jelezték, főként idős polgárok, hogy nekik nehézkes eljutni a Fő útra, vagy éppen az egyik nagy bevásárlóközpontba, ami elég távol áll tőlük. De azt szeretnék, azt kérik a városvezetéstől, hogy vegyük fel a kapcsolatot az OTP-vel az ügyben, hogy a Thury ABC-nél lehetne egy OTP-automata hiszen legtöbbjüknek OTP a szolgáltatója, az OTP a bankoltatója és Ők azért ragaszkodnának ehhez. Én úgy gondolom, hogy méltányolható a kérésük, úgyhogy abba kérnék polgármester úr segítségét, hogy vegyük fel a kapcsolatot ebben az ügyben az OTP-vel. Köszönöm szépen.

**Horváth Jácint:** Köszönöm szépen. Legutóbbi egyébként az MBH keresett meg minket, hogy hol lehetne automatákat, de most aztán leszerelgetik ugye, mer a falvakba vinni kell az új jogszabályi előírások miatt, úgyhogy egy pár városba megszűnnek éppen automaták, nemhogy keletkeznek ugye, mert most el kell látni a záros határidőn belül a kistelepüléseket is automatával, úgyhogy nem tudom, majd meglátjuk, hogy ezt hogyan tudják esetleg teljesíteni. Jó, köszönöm szépen. Balogh László következik.

**Balogh László:** Tisztelt polgármester úr, tisztelt közgyűlés! Három kérdésem lenne most. Az első a Honvéd utcai és a Vörösmarty utcai csőtörésekkel kapcsolatos, második: útjaink rázóságával foglalkozik, harmadik pedig a polgármesterség több mint celebség, jóindulatú intelmekkel szeretnék élni. Első: jelentem és ott lakók jelezték is a Honvéd utcában és a Vörösmarty utcában nem múlik el olyan hónap, hogy ott csőtörések ne lennének. Tudom, nincs pénz jelenleg a probléma megoldására, de ez egy idő után már nem válasz. Tisztelettel kérünk hathatós intézkedést, lehetséges-e ez? Második: Saját tapasztalat, kommentek újság közvetítésével sajnos megerősítem, a kanizsai utak nagy része brutális hullámvasút. Nemcsak a Magyar utca, bár valószínűleg ez a legrosszabb állapotú, de lehetne sorolni továbbiakat. S nem kifogás, hogy ezek egy része a Magyar Közút Nonprofit Zrt. kezelésében van. Én azon sok úttestről beszélek most, amelyek a város önkormányzatunk kezelésében vannak. Zárójeles megjegyzés: az utak padkái, a járdák állapota egy másik hasonló téma. Ez 2019 óta az Önök felelőssége Tisztelt ÉVE Frakció. Megjegyzem, az egyedi útjavítások, amelyek pepitára rajzolják az úttest felületét, csak időleges, rövid távú megoldások, útjaink rázósságát nem kezelik. Kanizsa útjainak bővebb, teljes felületen történő aszfaltozására lenne szükség. Tisztelt polgármester úr, van-e erre valamiféle programjuk, amely a közeljövőben meg is valósulhat? Harmadik: Tisztelt Polgármester úr! Értem én, hogy egy polgármesternek hoppmesternek is kell lenni, lásd táncos, pap, mesterlövész, sportmecénás, de mint az előző két kérdésem is mutatja, az igazi polgármesterség összetettebb, komplexebb feladat. Kívánja az emberek infrastrukturális problémáinak a megoldását is. Ehhez nem elég rendezvényről rendezvényre menni. Az idősebb, lassan bölcsülő, 5 évig majdnem polgármester jogán mondom, a polgármesterség több, mint „celebség”. A polgármester kapcsolatot tart a kormányzattal, az országgyűlési képviselővel, van személyes felelőssége, van egy városa és a valódi gondokkal is kell foglalkozni. Ha van pénz szponzorációra, rendezvényekre, akkor miért nincs például útfelújításra? Lehet mindig a kormány ellehetetlenítő hozzáállására hivatkozni, mert ez ráadásul nincs is így. Tisztelt polgármester úr, el kellene döntenie, hogy sokszor dicsekszik vagy panaszkodik. Jó szívvel mondom, a polgármesterséghez sok alázat, kompromisszumkészség, empátia és érettség kell. Tisztelettel kérdezem, mi a véleménye erről? Köszönöm.

**Horváth Jácint:** Igen, pont azt akartam mondani, hogy az országgyűlési képviselőség sem „celebség”, hanem munka. Szerintem az előttünk lévő előterjesztések és a bejelentett beruházások bizonyítják azt, hogy dolgozunk. Sokkal jobban lennénk, ha a kormányunk például a gépjárműadót nem vinné el tőlünk, például azt mind az utakra tudnánk fordítani, de most már 5 éve, 6 éve elviszi azt is több más forrással együtt, mintegy 1.500.000.000 forint értékben. Képzelje el, mennyi mindent tudnánk abból csinálni. A következő kérdező Gábris Jácint.

**Gábris Jácint:** Köszönöm, én hét ügyet szeretnék előtárni, illetve kérni a megoldásukban segítséget. Próbálok rövid lenni. Az egyik az egy visszatérő probléma, bár én ezt közben a megfelelő helyeken jeleztem, de sajnos még mindig nincs előrelépés, így most kénytelen vagyok kérni a hivatal segítséget, illetve a polgármester úr közbejárását is. Ezt pedig mondhattam volna én is a Vízművel kapcsolatos napirendi pontnál. Az Alkotmány - Szálfa utcák kereszteződésénél a gyalogátkelő mellett van egy munkagödör, ami nincsen befejezve, betemetve. Tudom, hogy eszközhiány lépett fel, hiszen a beavatkozáshoz, egy speciális eljáráshoz és speciális eszközre lett volna szükség, de hát eltelt már így is 2 hónap, 3 hónap és most már majdnem, hogy történtek balesetek. Méghozzá olyan közlekedési balesetek ott a gyalogátkelő környékén, amelyek elég veszélyesek, egyrészt a gyerekekre nézve, közlekedő gyerekekre, másrészt pedig az ott közlekedő személygépjárművezetőkre nézve, hiszen ők maguk ezt többször jelezték. A lényeg, ami a lényeg, hogy ennek a mielőbbi megoldását kérik az ott lakók. Tudják, hogy több ponton beavatkozási pontok vannak a városban, tehát eléggé leterhelt a Vízmű ilyen szempontból, de ezt akkor is meg kéne ezt a helyzetet szüntetni, mert nagyon veszélyes helyen van, tehát ezt kiemelten kéne kezelni, ez lenne a kérés. A második, köszönöm a tájékoztató anyagot, ez nagyon fontos információ, de mindenképpen meg szerettem volna kérdezni, hogy hol tart a Tungsram parkolójában található világítótestek bekötése a városi hálózatban? Hiszen azért lassan jönnek itt a huzamosabb időt felemésztő, sötétben felemésztő időszakok, gondolván itt a késő őszre és a télre és itt rendszeresen közlekednek nemcsak az ott élők, hanem akik a tömegközlekedést használják, hiszen a buszmegálló az itt a kellős közepén található ennek a területnek. Úgyhogy ez is egy mielőbbi beavatkozást igényelne. Ezzel kapcsolatosan egy egyrészt információkérés a kérésem, másrészt pedig a mielőbbi szükséges intézkedések megtétele. A harmadik ugyanerről a területről itt az Űrhajós utca, Ifjúság utca, Hársfa utca és a környékéről érkeztek lakossági bejelentések, hogy számos cég, vállalkozás parkoltatja a közterületen a járműveit. Akad olyan, amelyik a teljes flottájával foglalja más lakók elől az utcát gyakorlatilag és akadályozza a közlekedést egyébként. Az a kérdés, vagy a kérés, hogy a hivatal legyen szíves és vizsgálja meg ezen parkolásoknak a jogosságát és amennyiben szükséges járjon el az ott élők és a közlekedés biztonsága érdekében. De nyilvánvaló, hogy nagyon fontos nekünk minden vállalkozás, nagyon fontos az, hogy a jól működő vállalkozások el tudják látni a feladatukat, tudják teljesíteni a szolgáltatásukat. Ezért nyilván javaslat is megfogalmazódik ugyancsak a Tungsram területén található parkolóra vonatkozóan, ami hát egyelőre hivatalosan igazából nem használható, hogy a felszámolóval lehetne-e egyeztetést folytatni, hogy ezt a lakosság, illetve a cégek számára akár ideiglenesen is, de biztosítsa és akkor ezzel megoldódhatna legalább átmenetileg ez a probléma. A következő, többször jeleztem már más csatornán, de nem történt sajnos előrelépés. És ezt tudom, hogy a közútkezelőkhöz tartozik, de most már ide kellett, hogy hozzam ezt az ügyet. Ez az Ady Endre utca 46. előtti szakaszon az úttest közepén található egy olyan mélyedés, ami olyan tengelytörő, hogy kész és nem lehet kikerülni, mert mellette pedig ott parkolnak az autók. Tehát azt tényleg mielőbb meg kell oldani, mert hamarosan nemcsak autóalkatrészt, hanem fogsort is cserélhetünk, úgyhogy nem lesz ez így jó hosszú távon. A következő a Kanizsa újsággal kapcsolatosan jött észrevétel, hogy már több esetben későn kapják meg az újságot, például a Felsőerdő utcában. Például a Dödölle Fesztivállal kapcsolatos információk, miután már lezajlottak, kapták kézhez az újságot és hát azért eléggé fel voltak háborodva. Vannak olyan rétegek, akiknek fontos ez. A következő a palini iskola alatti elvezető árok, ami a csapadékvíz elvezetésére szolgál és összeköttetésben van a Principális csatornával. Ennek a tisztítását is eléggé erőteljesen kérték a lakók, hiszen sajnos az elmúlt években ez valami miatt kimaradt, és hát hogyha nagyobb csapadékos idő van, akkor ez nagy problémát tud okozni. Nem tudom, hogy területileg kihez tartozik, mert valószínűleg ez egy kicsit bonyolultabb ügy, mint ahogy elsőleg hangzik, de az a kérésem, hogy megfelelő egyeztetéseket követően próbáljuk meg elérni azt, hogy ennek a területnek a kitisztítása megtörténjen. Utolsó pedig a zajvédő fallal kapcsolatos észrevétel. Ugye köszönettel megkaptam a levelet, bár nem igazán értettem a minisztériumnak az állásfoglalását, mert Ők gyakorlatilag, ha jól értettem, akkor ránk tolják a mérési felelősséget, akkor innentől fogva nekünk kell ezt a problémát. Most ugye azt azért, arra a felére meg nem reagáltak és nem igazán értették meg én szerintem, hogy megváltozott jelentősen a helyzet azóta, amióta ez az autópálya ugye elkészült. Hiszen egyrészt ott a lakóingatlanok, tehát a közelben egy lakóingatlan is kialakult, tehát a mérési pontot is máshova kellene ez ügyben helyezni, másrészt meg a forgalom is megváltozott ezen a szakaszon jelentősen és bizony-bizony nincs olyan hét, hogy a lakosok ne jeleznék ezt a problémát, hogy elviselhetetlen zaj már a Herkules utcában és a környező egyéb más utcákban is érzékelhető, a Inkey utcában és így tovább. Lazsnak utcában, sőt már ugye az Alkotmány utcán és én azt gyanítom, hogy a másik felén is, bár onnan még nem szóltak, de valószínűleg őket is érinti, úgyhogy ez egy összetettebb probléma. Én azt kérem, hogy ezt a problémát ezt ne jegeljük, hanem tartsuk szárazon a puskaport és igenis mindent kövessünk el, hogy megpróbáljuk ezt oldani. Ha mást nem, akkor mi gondoskodjunk egy hiteles mérésről és akkor ezzel induljunk neki vagy vágjunk neki ennek az ügynek újfent. Köszönöm szépen.

**Horváth Jácint:** Nagyon szépen köszönöm. Dr. Károlyi Attila elnök úr.

**Dr. Károlyi Attila:** Köszönöm a szót. Tisztelt polgármester úr, tisztelt közgyűlés! Én fel kívánom használni ezt a lehetőséget nemcsak kérdések feltevésére, hanem információ átadására is a tekintetes város részére. Az első kérdésem lenne a polgármester úrhoz és kérésem lenne, hogy az elkerülő út brutális minősége, idézőjelbe téve rettenetesen megkívánná azt, hogy felújítanák. A városba beérkező polgárok, azok szerintem döbbenettel tapasztalják annak az útnak a minőségét. Tehát a Magyar Közúté, én tudom, a Magyar Közút az pedig lapít ebben a dologban. Amikor minket felelősségre kell vonni valamilyen ilyen-olyan dolgokban, akkor azt lelkesen megteszik és nagy dérrel-dúrral, de a saját házuk előtt nem nagyon söpörgetnek. Tehát a Magyar Közút mit kíván tenni az elkerülő út minőségének a javítása végett? Annyira megihletett engem Szabó képviselőtársam, hogy én is az úttal kezdtem a hozzászólásomat. Keleti városrész életét megkeserítő autós, motoros, rodeós show-ról szeretnék szólni. Olyan dolgokat műveltek ezen a nyáron, amit egyébként az előző nyáron is, meg azelőtti nyáron is a lelkes nagykanizsai autós és motoros barátaim, hogy ha ezek a műsorok általában este 10 órakor, háromnegyed 10-kor kezdődnek és végződnek olyan éjfél és 1 óra között. Én nem kívánom felolvasni Önöknek, hogy milyen sms-t küldtem a városi rendőrkapitánynak és milyen sms-t küldtem ugyanabban az ügyben, azon az éjszakán a Zala vármegye rendőr-főkapitányának. De, amikor itt örömködünk a rendőrségen, akkor azért ugye amikor itt megjelennek és beszámolnak arról, ilyen-olyan közbiztonság, milyen jó Nagykanizsán. Hát ez eklatáns példája annak, hogy a közbiztonság nem olyan jó, mint amit Ők állítanak. Azok a rendőrök, akik nézegetik a kamerákat a diszpécser központban, tele aggattuk a várost kamerákkal, azok nem tudom, ilyenkor mit csinálnak? Ott szenderegnek a kamerák mellett, nem küldik ki a járőrt, hogy nézzen már körül. Olyan elkeseredett idős emberek, akiknek nincs pénzük klímaberendezésre, kisgyermekes szülők, akik kénytelenek kinyitni az ablakokat. Borzasztó. A Teleki utcának már van valami külön neve, amit a Forma-1-ből vettek át. Most nem tudom idézni, hirtelen nem jut eszembe, de egy motorost mindig odaküldenek és megnézi azt, hogy benne van-e a berendezés a Teleki utcai állandó trafiboxban és jelzi a kollégáinak, hogy akkor benn van vagy nincs benn, hogy lehet-e a műsort megtartani. Hát elnézést kérek, hát kik ezek az emberek, akik ezt meg merik tenni mi velünk Nagykanizsa városban? Kik ezek és mit tesz a rendőrség ebben a dologban? Ez a második dolog, amit szerettem volna mondani. Aztán ilyen elkeserítő következő kérdés. Én megbuktam annak idején a volt DKG területén lévő városi közterületre kívánkozó műalkotásokkal, amit Cseresnyés úr ugye azzal söpört le annak idején, hogy ott valami Vagongyár lesz, vagy nem tudom micsoda, hogy én ne nagyon örömködjek rajta, hogy ez a városé lesz. Aztán ebben a dologban annyi történt, hogy onnan elloptak egy Bálics Kálmán review-et, tehát egy csodálatos, több méteres, hál istennek együtt voltam akkor Balogh úrral ott a helyszínen és lefényképeztem ezt, aminek csak a hűlt helye van már meg. Tehát ennek nézzünk már utána, aztán hozzuk már ki onnan azokat a dolgokat, amik ott vannak. Hát, nem akarok itt most csúnya szavakat mondani, de hát ki itt az úr ebben a városban mi vagy, valaki más? A következő a Városi Képtár ügye, ami ugye egyhelyben toporog, most odáig már eljutottunk, hogy elcseréljük a volt ügyvédi munkaközösség épületével. Ugye, hát annak idején Lázár úr megüzente nekem, hogy majd akkor kapjuk vissza a képtárat, hogyha megválasztjuk Balogh Lászlót polgármesternek. Hát ez nem jött össze, én mondtam is a fiúknak, hogy szavazzuk meg a Balogh urat, jelöltet, hogy legyen Ő a polgármester. Mondták, hogy miért? Mert mondom visszakapjuk a képtárat, gyerekek, hát. De hát lehurrogtak engem a frakció ülésen.

**xy:** A város érdeke fontosabb volt.

**Dr. Károlyi Attila:** A város érdeke fontosabb volt, hát ez az. Tehát a Városi Képtárral mi a helyzet, hogy ott van a gyűjteményünk a múzeumban több tízmillió, százmillió forint értékben. Nem húzom az időt vele. Tisztelt közgyűlés és tekintetes város! 2025. szeptember 23-án kedden 11 órakor lesz egy kis ünnepség a temetőben. 2025. szeptember 24-én született 150 évvel ezelőtt Dr. Sabján Gyula, illetőleg hát Sabján Gyula polgármester úr, aki a városnak egyik jelentős alakja volt. Sugár úti honvéd laktanyából gimnázium, városi, új városi bérházépítés, kiskanizsai elemi iskola megépítése, vízvezetékrendszer felújítása és kibővítése, csatornázás, Stefánia anya, és csecsemővédő otthon, és sorolhatnám tovább. Dr. Sabján Gyula, fel lett újítva, felújította a város a síremlékét, 11 órakor. 12 órakor lesz egy kis ünnepség a Sabján Gyula utcában lévő emléktáblánál, jelen lesz Dr. Varga Sabján László úr, a Sabján polgármester úrnak az unokája és köszönjük polgármester úr munkatársának, aki ezt kibányászta, ezt az adatot. Nagyon köszönjük és egyben fölhívnám a figyelmet arra is a tisztelt városnak és a közgyűlésnek, hogy azok a nagy emberek, akik még élnek, azokat évenként köszöntsük, mert lehet, hogy a következő évben már nem tudjuk megtenni. Például úgy emlékszem Sasvári Gizella is ide tartozik ezek közé a személyek közé, akinek novemberben van születésnapja és még lehet mondani számtalan személyt. Köszönöm, hogy lokálpatriótaként megszólalhattam ebben, nem … át magamnak, más mondta ezt énrólam. Köszönöm.

**Horváth Jácint:** Köszönöm szépen elnök úr. Radics Bálint a következő.

**Radics Bálint:** Tisztelt polgármester úr, tisztelt közgyűlés! Én elsőként a közrendhez kapcsolódóan vetnék fel problémát. Nagykanizsa köztereire kilátogató családosokat, időseket nem oda illő viselkedésükkel zavarja hozzávetőleg 10-15 személy. Vannak, akik illemhelynek, kocsmának használják a városunk tereit, de szökőkútban történő fürdőzésnek is sajnos szemtanúi lehettek a téren játszó gyerekek. Ezúton kérem polgármester urat, hogy utasítsa a Közterület-Felügyeletet, hogy a rendőrséggel közösen fokozottan ellenőrizzék a problémás helyszíneket és tegyenek rendet. Azt gondolom, hogy a kanizsaiak megérdemlik, hogy a közterületeken az együttélés szabályait betartassa a városvezetés. A másik probléma az szintén egy visszatérő, többször kértem már, hogy a Babócsay utcában, miután megújult az utca, megnövekedett a forgalom és sokkal gyorsabban hajtanak a gépjárművek és itt azt gondolom, hogy fontos lenne a forgalom csillapítás, a sebességnek a csökkentése is. Korábban volt arra ígéret, hogy fekvőrendőr kihelyezésre került, de ez nem valósult meg. Én most ezt újra kérem. Kérem a VIA Kanizsát is, hogy foglalkozzon újra a problémával, mert a mai napig nem történt erre megoldás. Miklósfán, a Miklósfa utcában ugyanez a probléma, tehát ott is a megengedettnél nagyobb sebességgel száguldoznak az autók, ott viszont nem lehetne ugye fekvőrendőrt kihelyezni, hiszen ez közút, ott valamilyen trafiboxnak a kihelyezése lehetne megoldás, vagy egyéb más megoldás, mert sajnos nagyon nagy az átmenő forgalom és ugye mind az iskolában, mind az orvosi rendelőben is ott kell a Miklósfa utcán átkelni, veszélyben vannak a gyerekek, idősek. Arra kérem polgármester urat, hogy járjon el ez ügyben. Köszönöm szépen.

**Horváth Jácint:** Köszönöm. Dénes Sándor a következő.

**Dénes Sándor:** Tisztelt polgármester úr, tisztelt képviselőtársaim! Négy-öt téma van itt a jegyzetemben. Az első a kiskanizsai Alsótemető utcában a 19/A és a 21. szám között a gyalogjárda már régóta nagyon balesetveszélyes. És én annak idején írtam pár sort a VIA Kanizsa vezetésének, és június 3-i keltezéssel kaptam egy visszajelzést, hogy igen, megvizsgálták és valóban ezt javítani kell, erősen leromlott az állapot és az szerepelt ebben, hogy a 2025. évi júniusi út-, és járdafelújítások között szerepeltetjük. Igazgató úr már, vezérigazgató úr már nincs itt. Kérném polgármester úr, hogy vegye fel a kapcsolatot vele, hogy nézzék meg és csinálják meg. Köszönöm szépen. A kiskanizsai temetővel kapcsolatos három dolog is. Az egyik, hogy megkeresett mozgásában korlátozott hölgy, hogy egy parkolót egy mozgásában akadályozottaknak legyen ott kijelölve. Igen, a főbejáratnál ott szoktak parkolni az autók egyből így végig és én akkor írtam néhány sort, mert éppen nem volt közgyűlés írásban és azt a választ kaptam, hogy igen, valóban ez megoldásra szorul, de megvannak a szabályai ennek és ezt előbb el kell végezni. Az volt a válasz, hogy az év 2025-ös év II. negyedévére ez elkészül. Hát most a III. negyednek vagyunk a végén. Tisztelettel kérem, hogy segítsen ebben polgármester úr és én is természetesen majd írok néhány sort. A kiskanizsai temető útjai hát egyik-másik helyen javításra szorul. Kérném, hogy vizsgálják ezt meg és javítsák ki. Mindenszentek közeledik, addigra jó lenne, hogyha ez megoldódna. Még egy kérés, szintén ott a temetőlátogatók jelezték nekem, hogy most már Kiskanizsán is egyre több az urnás temetés. Akkor, amikor én ezt jó pár évvel ezelőtt így érdeklődtem, kérdeztem, akkor az volt az ottani temetőgondnoknak a válasza, hogy még egyelőre nagyobb számban vannak koporsós temetések, de ez ugye folyamatosan változik. Egy urnafalat szeretnének, illetve ezt kérnék az ott lakók, illetve az ottani temetőgondnoktól is ezt már kérték, hogy vizsgáljuk már meg. A VIA Kanizsa, mint üzemeltető vizsgálja már meg, hogy hol lenne igazából erre lehetőség, mert biztos vagyok abban, hogyha egy ilyen urnafal épülne, azt kihasználnák, tehát mivelhogy egyre több az urnás temetés. Egyébként én csak köszönettel tartozom a VIA Kanizsának és az ottani temetőgondnoknak, mert nagyon szépen rendezett a temető, figyelnek mindenre, és hát ezek a kérések pedig itt vannak és kérném, hogy segítsen ebben. A Móricz Zsigmond Művelődési Ház előtt a csapadékvíz-elvezető kis csatorna, ez egy ilyen 30-40 centiméter szélességű, 15-20 centi mély, eléggé elhasználódott, tehát felújításra szorul. Valamint azt kérném én tisztelettel, hogy ezt fedjék le, ugyanis ott, ha fellépők jönnek, vagy a táncosok ott mennek „edzésre”, próbára, ott ezen mennek keresztül, egy kis figyelmetlenség és pillanatok alatt baj van, viszik a hangszereket fel, és erre figyelni kell. Persze akkor is figyelni kell, én azt nagyon jól tudom, hogyha ez elkészül és lefedjük, de kérném, hogy ezt csináljuk meg minél előbb. Utolsó, nem tudom már hanyadik kérés, biztos vagyok abban, hogy már folyamatban van városunk 2026-os költségvetése, annak tervezése pontosabban. És én itt több elutasítást kaptam az elmúlt időszakban. Biztos emlékeznek képviselőtársaim is ezekre, ugye a Szent Rókus utcát felvetettem már n-szer, de n+1-szer is meg fogom majd tenni, hogy fejezzük már be ennek az utcának a 2. részét, vagy 2. felét a 24-es számtól az utca végéig. Aztán a Bajcsy-Zsilinszky utcában a gyalogátkelőhely, kész a terv, minden rendben van, csak forrás kellene rá tudomásom szerint. Ugyanez van a kiskanizsai általános iskolánál, említettem másfél éve körülbelül, hogy a megközelítés, hogy egy gyalogjárda kialakításával biztonságosabb lenne, hisz gyermekeinkről, fiataljainkról van szó és mindenkit autóval visznek. Hogy ne legyen probléma, tehát próbáljuk egy picit védettebbé tenni mindezt és ennek is a tervezése elkészült. Igen, úgy emlékszem, hogy ezt a választ kaptam múltkorában, hogy ez is már megvan, hogy erre figyeljünk már oda, hogy a 2026-os költségvetésben ez legyen benne. Tisztelettel megköszönöm, hogy meghallgattak.

**Horváth Jácint:** Köszönöm polgármester úr, köszönjük szépen. Meg fogjuk nézni, nagyrészt teljes egészében jogosak persze ezek a felvetések, hiszen sok-sok megoldandó feladat van, köztük a kiskanizsai temetőnél is. Igen, és idén már tettünk külön költségvetési sort például a temetői utakra, temetői közvilágítás fejlesztésre és hogy azokban is haladjunk előre és itt a következő hetekben várható is ebben is előre lépés azt gondolom. Pontosan nem tudom, hogy a VIA melyik utakat jelöli ki, de oda fogunk figyelni rá, hogy menjen és a jövő évi költségvetésben is szeretnénk folytatni ezt a fajta dolgot. Úgyhogy köszönöm szépen a kérdéseket, észrevételeket, a napirendi pontot lezárom. A napirend utáni hozzászólások pontnál, felszólalásnál nem volt jelzés, úgyhogy nagyon-nagyon rövid technikai átállás után zárt ülésre egy napirendi pontra áttérünk, várhatóan 2-3 perc.

**Zárt ülés**

**A zárt ülésen elhangzott hozzászólásokat, javaslatokat és döntéseket a zárt ülésről készített külön jegyzőkönyv tartalmazza.**

**Horváth Jácint polgármester más tárgy vagy hozzászólás nem lévén az ülést 16,04 órakor bezárta. (Az ülésről készült hangfelvétel alapján ezen jegyzőkönyv a hozzászólásokat szó szerint tartalmazza.)**

 **Horváth Jácint Dr. Gyergyák Krisztina**

 **polgármester jegyző**